
I. 


Greutatea tiparului la noi până acum câteva decenii, puţina 
răspândire a cărților, trase într'un număr restrâns de exemplare, 
cetirea lor mediocră au făcut ca lista scriitorilor și operelor 
care formează literatura românească a secolului al XIX-lea să 
apară mult mai săracă de cum a fost în adevăr. 

In toate ramurile întâmplarea-mi scoate necontenit înainte 
publicații complet uitate și manuscripte care n'au văzut lumina 
tiparului. 

Cu prilejul unei călătorii la Târgul-Jiiului, d-l loan Rizu 
Corban mi-a dăruit un manuscript moștenit dela părintele său, 
care cuprinde însemnările între 1850 şi 1878 ale unui ne- 
cunoscut, Ștefan Scarlat Dăscălescu. 

Numele de Dăscălescu e cunoscut prin versurile unui poet 
focșănean cu oarecare talent, din epoca Unirii Principatelor. 
De Ștefan Scarlat nu se auzise încă. 

„ Totuş el a fost, la 1821, secretarul lui 'Tipaldo, Caimacamul 
Craiovei, apoi al lui Pinis, consulul rusesc din București, aşă 
de mult amestecat în mişcarea grecească a « Eteriei). El a 
„cunoscut pe Tudor, despre care rosteşte o părere slabă, ca 
acelea pe care contemporanii și le fac de obiceiu despre aceia 
cari s'au ridicat mai presus de dânşii. A fost de l-a văzut cu 
câteva zile înainte de actul trădării și se află la Silistra când 

cu sosirea boierilor chemaţi la Constantinopol. Nu ştim ce rost 
a avut în epoca Regulamentului Organic, când spune căa 
găzduit, la 1849, « mai multe luni », pe Mihai Sturza la dânsul. 
Când începe a povesti din nou, în manuscriptul său, puţin 
haotic, în care vărsă tot ce-i dădeă experiența ori îi răsăriă în 
gând, el povestește călătoria în Apus, prin Germania, Elveția, 
Italia, în Franţa, la 1858, interesantă împletire de observaţii 
de acolo, critici ale împrejurărilor dela noi şi îndemnuri pa- 
triotice, de o mare francheță, adesea aspră în formă, pentru 
moravuri și pentru oameni. Am tipărit-o în foaia « Cuget 
clar» (IV, p. 323 şi urm., etc.). Alte ori e un judecător năcăjit 
şi pesimist al circumstanțelor din România la începutul Dom- 
niei lui Carol I-iu. Dar, alături de aceste înfierări, adesea foarte 
juste, şi cârtiri de moșneag care-şi aşteaptă moartea, de om 
sărăcit prin gospodărie la moşie şi întreprinderi nenorocoase, 
sunt portrete pătimașe, dar vii, ale oamenilor de atunci. In 
«Calendarul Ligii Culturale» pe 1932 (pp. 54—81) am făcut loc 
unor pagini de polemică, puţin înnăcrită, ale lui. Aici, împreună 
cu analiza largii părți de vorbărie nepublicabilă sau publicabilă 
cu greu, desfacem ceeace merită în adevăr să fie cunoscut. 

S'a născut, ni-o spune însuș —cine altul ar fi putut să ni-o 
spuie? — la 20 Iulie st. v. 1800. Asupra originii familiei sale 
el dă, în treacăt, aceste lămuriri: « Aşă spun că a fost şi stră- 
bunul mieu, Medelnicerul Vasile Dascălul, dela care familia 
noastră poartă numele de Dăscălescu ». Locul nașterii nu e 
cunoscut, dar tot dela el știm că eră Muntean, probabil Oltean. 
Numai pe urmă a trecut în Moldova, așezându-se la Focşani, 
unde ia pe fiica lui Asanachi Dan, pe care l-a privit ca pe un 
părinte, şi începe o lungă şi fericită căsnicie, care i-a dat patru- 
sprezece copii, din cari i-au trăit numai şapte. 

A învăţat greceşte la şcoala lui Veniamin din Lesbos, de 
care m'am ocupat cândva tot aici. 

La şcoala lui Lazăr, în 1818, având acum optsprezece ani, 
a întâlnit pe Eliad, «fiul polcovnicului Ilie din Gorgani » 1). 


1) « Imi aduc aminte că pe la anul 1818, când visitam şi eu ca amator, în vârstă 
de optsprezece ani, şcolile: cea grecească dela Veniamin Lesvios şi cea românească 
de curând deschisă de Gheorghe Lazăr Transilvăneanul, că am întâlnit un tânăr 
cam de vrâsta mea şi cu cărţile la subțioară ca şi mine. Curând am făcut cunoştinţă 
şi mi-a spus că e fiul polcovnicului Ilie din Gorgani şi că-l chiamă Ion ». 

Asupra întâilor studii, iată ce ni spune însuş, într'un studiu 
asupra literelor chirilice: 


« Imi aduc aminte din copilărie că nu împlinisem cinci ani, când 
părinții mau dat la carte grecească, nu numai pentrucă școala română 
nu există, dar ar fi fost ruşine să învăţ românește şi nici am învățat; 
nu cunosc alfabetul chirilian, nici măcar Crezul şi Tatăl Nostru 
decât din traducere după grecie, şi, de am uzat la scris și lectură de 
literele chiriliene, a fost numai din practică. M'au dat, zic, la carte 
grecească și doisprezece ani m'am chinuit să învăţ ce? A ceti întâile 
rugăciuni în Octoih şi Psaltire, cărți bisericeşti, gramatica lui Laskaris 
sau altele asemenea imperfecte, a traduce autori eleni vechi în limba 
greacă modernă, care nici aceea n'o cunoşteam și eram nevoit tot 
odată să învăţ și pe una şi pe alta, că eram opriți nu să căpătăm vreo 
explicație în limba română, ci nici să o vorbim în școală, supt grele 
pedepse: bătăi, falangă. Iată ce erà învățătura grecească şi educația 
tineretului României. Și eu, prin multă stăruință şi dorința ce am 
avut a mă instrui, tot m'am ales cu ceva. Am putut ajunge să înțeleg 
autorii vechi clasici, a vorbi limba modernă și a scrie corect; dar pariez 
că nici a zecea parte din sutele de copii ce au intrat odată cu mine 
în școală n'au învățat nici atâta ». 


Aiurea va vorbi, în pomenirea oamenilor pe cari mila sa 
i-a îmmormântat, de «un dascăl Constantin Dasidis, Grec 
epirot, care în copilărie (a autorului) îi dăduse lecţii de limba 
elenă, ce o cunoştea în adâncurile ei, și pe mine m'a iniţiat, 
de-i voiu fi recunoscător cât voiu trăi). 

Incă dela 1828 eră în Moldova, ca «funcționar și comisar », 
adică pentru ciumă, de care s'a îmbolnăvit de două ori. 

La Focșani a fost și membru, apoi preşedinte al Consiliului 
judeţean, şi se plânge că nu i s'a recunoscut dreptul de a fi 
senator, din cauza lui Cuza-Vodă și a lui Kogălniceanu, pe 
cari i-a cunoscut bine, deşi «nu prea a închinat brahă peste 
masă cu dânșii». Se apără cu indignare, el, vierul, că ar fi 
fost cunoscut ca beţiv. i 

A avut moşie de zestre la Conţeşti, la Câmpuri, la Căpătan 
şi se laudă cu descoperirile sale în materie de agricultură. 
«S'ar puteă sămănă rânduri distanțate chiar cu plugul, sămă- 
nând brazda dintâiu, iar al doilea brazdă de plug să acopere 
brazda sămănată și al treilea sămănată, a patra nesămănată și 
tot așă înainte ». Se gândiă la nu ştiu ce formă nouă de vase, 

la descoperirea de mine. A înjghebat, din izvoare franceze, 
ca La Maison Rustique, un întreg mic tratat de agricultură 
şi viticultură. Până la sfârşit el se prezintă mergând, pe jos 
și călare, la lucrul câmpului. 

« Politica » lui a fost ura politicii. In anii târzii, după dovada 
de vrednicie românească a războiului de neatârnare, el scrie 
mișcat: « Mi-ar plăceă să mai trăiesc şi să văd finitul acestui 
crâncen răsboiu și patria mea cum rămâne ». lar, când îi merge 
şi mai departe gândul, el înseamnă, cu scrisoarea-i latină, sigură 
“până la sfârşit, în April 1876: «Aş dori întrunirea a toată 
România într'un singur Stat, adecă alipirea către Statul actual 
a părților sfâşiate din coloniile lui Traian, precum Basarabia 
până la Nistru, Bucovina și, dacă s'ar puteă vreodată, Transilvania 
și Banatul, şi ar fi de ajuns ca să constituim un Stat puternic ». 

Gândindu-se la moarte, scrie: «Imi aştept oara: dă-o, 
Doamne, mai blândă, mai uşoară ». 

Insemnările lui se opresc în Septemvrie 1878. Nu știu dacă 
va fi fost îngropat, cum dorise, «în mormântul familiei la 
Bahna », și desigur nu i s'a pus inscripţia pe care şi-o alesese el: 


Aici zace Ștefan Scarlat Dăscălescu, 

Român de nație şi de inimă, 

Infocat doritor de fericirea patriei şi a familiei. 
Cu cele mai bune intenții s'a greşit în calcule. 
A păcătuit, însuș a mărturisit. 

Şi care muritor este fără păcat? 

Ziceţi: « Dumnezeu să-l ierte!» 1). 


II. 


Viaţa și-a povestit-o de două ori. Intâiu cu privire mai de 
aproape la dânsul, fără ton de istoric, dar întinzându-se, după 
obiceiul său, la tot ce se petrecuse împrejur: 


Născut la începutul secolului al XIX-lea, supt Domnia Grecilor 
fanarioți, în pruncia mea cel mai însemnat lucru ce am văzut a fost 
invazia Rușilor dela 1806. Imi aduc aminte cum părinții miei și toată 


1) Lasă fii: Iorgu şi Mircea, fete: Ruxanda, măritată cu Constantin Stamatin 
(fiica Marița, după Holban), Maria, cu Gheorghe Ghiţescu, Victoria, precum şi 
« nepoți și nepoate până la a patra generaţie». 

lumea ieșiă înaintea oștilor cu pâne şi cu sare, în genunchi și cu cape- 
tele plecate ca la nişte liberatori, şi nu fără rațiune, că vexaţiile şi 
supărări din partea 'Turcilor serhatlii, mai vârtos a Brăilenilor, cei 
mai mulți renegați români, lepădăturile societății, ajunseseră în culme 
și nimeni nu eră sigur nici de viaţa lui, necum de avere. Dar această 
îmbrățoșare a Românilor, cuceritorii au plătit-o cu amar. Vexaţiile 
Turcilor fuseseră pasagere, accidentale, iar ale Rușilor erau perma- 
nente și felurite. Boierii ţărilor, străini și pământeni, deprinşi a trăi 
prin funcții din spinarea săracului, precum și în ziua de astăzi prin 
budgetul Statului, s'au grăbit a se gudura pe lângă mai marii oștilor 
și a li ajută la despoieri. Bine zice proverbul că pădurea n'a simțit 
vătămare până ce toporul n'a căpătat coadă de lemn; așă şi boierii 
noştri, mari și mici, ocupând toate funcțiile țărilor, ca să facă pe placul 
străinilor şi să tragă și pentru dânșii mari foloase, s'au pus cu mare 
ardoare a împilă pe popor, şi asupririle, jafurile de tot felul s'ar păreă 
de necrezut, de neauzit, și cu toate acestea le-am văzut, le-am auzit. 
Sunt aevea! Și, pe când ţara gemeă în chinuri și nevoi, boierii și 
cocoanele petreceau în răsfățuri cu Muscalii; și desfrânarea atât de 
mult se lățise în societatea claselor de sus, încât mai nu-mi vine a 
crede că din fiii de boeri născuţi în cursul acei campanii fără amestec 
de sânge muscălesc să fie vreunul... 

Ţin minte că, mergând cu maică-mea la Focşani, cam pe la 1809, 
mi s'a întâmplat a vedea mulțime de oameni morţi de tifus, întinşi 
pe la biserici, așteptând îmmormântarea; tifusul, boală contagioasă ca 
şi ciuma iscată în spitalurile oștenești, se lățise prin orașe şi prin sate 
şi făceă mii de victime. Tot atunci am mai văzut în Focșani țărani, 
bărbaţi şi femei, cărând lemne la spitale, înhămați la sănii ca dobi- 
toacele, pentrucă boii şi caii, de iarna grea, şi mai vârtos de munca 
şi truda multă, periseră, și lemnele erau de lipsă la spitaluri. 

Pe atunci eră o dare pe vin, care la Munteni se chemă vinăriciu, 
iar la Moldova vădrărit, câte 5 bani 1) pe vadra de vin numai dela 
contribuabili, adecă clasa de jos, şi prin urmare cea mai săracă, pentru 
că boierii, mănăstirile, neguțătorii cei bogaţi şi privilegiaţii de tot felul 
erau scutiți. Taxa n'ar fi fost grea, dacă s'ar fi perceput pe dreptate, 
dar iată cum deveniă exorbitantă: se vindeă la cochii vechi, sau prin 
licitaţie orală, la un bogătaș sau la o companie, mai totdeauna com- 
pusă de străini, cari apoi o sublicitau pe judeţe la taxildari sau per- 
ceptori, cu cât puteau ca să li rămâie profit. Aceștia, la rândul lor, 
mai de multe ori împinşi de alți compețitori, luând antrepriza prea 
scumpă, sau şi dealtfel, voind mai mult câştig să facă, pentrucă aceasta 
li eră meseria și hrana, nu puteau să se mulțumească cu cei 5 bani 
de vadră legiuiți, ci căutau felurite mijloace ca să stoarcă înzecit: cotiri 
mincinoase, perceperi anevoioase, globiri; și, precum pe vremea aceea 
multele havalele, beilicuri (corvées) nu dau răgaz bieţilor săraci a-şi 


1) 3 bani vechi alcătuiau o pară turcească de 40 la leu. 

mai căută şi de casnicele lor interese, și multe vii rămâneau neculese, 
estimau perceptorii roada viei și obligau pe proprietari să plătească 
— supt nume de vinăriciu mai mult decât roada viei în realitate. Atunci 
să fi văzut bătăi, schingiuiri de tot felul, ca să scoată bani, și, la ne- 
avere, li împliniau până şi cenușa din vatră, cum este proverbul. Unul 
din acești aprigi taxildari a fost Costache Paraschivescu, care, cum- 
părând percepția taxei vinăriciului județului Râmnicul-Sărat, atâta 
cruzime a arătat, încât a silit pe părinți să-și vândă până şi copiii 
„— sclavi; care a făcut mare larmă și a căşunat multe anchete. Dar nu 
cumva a întors cuiva ceva; nu cumva a luat vreo pedeapsă? Nimic! 
Ba nu zic, poate să fi dat, dar nu celor prădaţi, ci mită protectorilor 
și comisarilor cercetători. Dau pe acesta de exemplu, și cred că, dacă 
inu toţi, cel puţin cea mai mare parte din funcționarii de pe atunci 
ierà de felul acesta. Boierii cei mari din ambele Principate, în mare 
parte străini, parveniţi, erau cu totul închinați și devuați generalilor 
ruși, tot atât de depravaţi, ca să-i lase liberi a prădă ţara, și funcționarii 
subalterni de tot felul, dependenţi de boierii cei mari, făceau voile 

acestora și trebile lor în parte. 
Aşă au mers lucrurile cât a durat ocupația rusească. Dar la 
1812 Rusia, nevoită de năpada lui Napoleon I-iu, fu împinsă a încheiă 
pace cu Turcia şi a înapoiă Principatele: cu Moldova ciuntată, şi-a re- 
tras oștile. Turcia a numit Domni dintre Fanarioţi: la Munteni pe 
Ion Carageă şi la Moldova pe Scarlat Calimah. "Turcii au cuprins 
serhaturile, adecă cetăţile de pe țărmul stâng al Dunării. Domnii au 
venit în țară cu gloate multe de Greci flămânzi: cealaltă lume se 
bucură, sperând la mai bine; numai boierii, şi mai cu osebire bietele 
cocoane, erau în doliu şi nemângâiate. Imi aduc aminte că li se cântă 

un cântec, ce începeă: 


Frunză verde de năgară, 
Se duc Muscalii din ţară, 
Cocoanele se plâng să moară. 


Ei bine, greutăţile și supărările Muscalilor s'au ridicat de pe ţări; 
Domnii se instalaseră, eră pace; nu cumva se simțiă vreo ușurință? 
Oh! Nu! răul nu s'a curmat, ci mai vârtos s'a îngreuiat. 

Domnii, cu Grecii lor, goli și flămânzi, luând de auxiliari pe boieri, 
| deşi pământeni, s'au pus a prădă țara cu metoda nu mai puţin eficace; 
| toate funcțiunile deveniseră venale, mari şi mici. 

Vodă vindeă dregătoriile înalte sau Ministerele la pământeni, rezer- 
vându-și pentru Greci, anume, postul de Mare Postelnic, Cămăraș, 
Portarbaș sau întroducător de mari dignitari turci, Caimacam la 
Craiova şi câte un ispravnic la fiecare județ, osebit de alte mai mărunte 
posturi, cuvenite tot Grecilor. 

Dignitarii cei mari sau miniştrii vindeau şi ei posturile subalterne 

| atribuite postului lor. De exemplu, Vistierul cel Mare, ce ţineă loc de 

ministru de Interne și de Finanţe, vindeă posturile de ispravnici, de 
sameși pe la judeţe, de şefi de secțiuni din cancelaria lui și altele mai 
mici; Vornicii de "Țara-de-Sus şi de Jos posturile de vătași de plaiuri, 
un fel de subprefecți, şi ceilalți miniștri asemenea; apoi şi ispravnicii 
(prefecţii) vindeau zapcilâcurile plăşilor (subprefecturilor), şi, dela 
Domn până la cel mai de jos funcționar, luau numai din spinarea 
săracului contribuabil. 'Trebuiă dar să se producă mult, ca să-i poată 
îndestulă pe toţi; și aceasta se chemă punere în pâne şi chiverniseală; 
nu eră de rușine, ba încă de fală, și nu li lipsiă, ca să se asemene cu 
funcţionarii de astăzi, decât, diș-parasi, adică dreptul de a trece la 
pensii. i 

Trebile erau organizate de minune: cu toții furau, prădau, fără 
milostivire. Dar toate în lume au un capăt. Acei despoiați, pierzând , 
răbdarea, năzuiau la codri; se făceau tâlhari de drumul mare, prădau, 
ucideau pe cine întâlniau, și atâta se îmmulțiseră, încât nici nu mai 
eră siguranță pentru călători. In zădar se nevoiă Carageă a-i stârpi, 
sau măcar a-i speriă cu ţepi, neîndurător, cu tăieri de mâni, de nasuri, 
şi urechi, că numărul lor creșteă, recrutându-se din alți desperaţi, și nu 
puteă fi dealtfel, căci, de vor mai fi trăind contimporani, pot afirmă 
împreună cu mine că au văzut sau auzit cum se legau oamenii iarna 
de garduri, de atingeau numai cu degetele picioarelor goale, cum se 
afumau în vizunii, cu fum de ardei, pentru rămășiţile dărilor fiscale. . . 
"Țăranii, sărăcimea îi credeau de eroi, îi numiău « păunașii Codrului », 
«voinicii voinicilor », «vrăjmaşii ciocoilor » şi «răsbunătorii lor»; au 
pentru dânşii o mulțime de legende şi cântece populare, cu care și 
astăzi li place a se răsfăță în ospeţele lor. 

Dacă ar fi fost numai atât! Dar mai adăugăm vexațiile 'Lurcilor 
serhatlii, cari din zi în zi se lăţiau în ţară: moșiile particularilor, multe 
poști împrejurul serhatului, erau apanagiul lor. Un 'Turcălău cât de 
sărac, sosind cu o căruță cu peşte din Brăila, se primbla prin satele 
țării, până își desfăceă marfa, și eră tratat gratis el şi caii lui. Nu 
eră moară, nu eră o trecătoare de apă, unde să nu fie un beșliu, care 
strângeă havaet; dar pentru ce?— belea turcească ! 

Peste aceasta mai adauge și ciuma, adusă în ţară de Turci şi de 
Fanarioţi încă dela 1813, flagel permanent până la înființarea caran- 
tinelor; care a făcut zecimi de mii de victime. 

lată starea ţerilor noastre dela deșertarea lor de Ruşi până la 1821, 
la simulacrul de revoluţie poreclită grecească, dar eu nu știu cum să 
o calific, căci cum sar puteă..., în niște țări poporate de mai multe 
milioane, câteva mii de străini vagabonzi să poată jucă rol de revolu- 
ționari, să implice conivența țărilor contra voinţii lor? Și, cu toate 
acestea, aşă s'a întâmplat. Cauzele și motivele ar fi prea lung a des- 
voltă; destul atâta să vă spun că Moldova și Muntenia într'o vreme 
erau împărțite în două clase de oameni locuitori: cea mai mare parte 
eră compusă de străini, mai cu samă Greci și Bulgari, iar a satelor, 


 massa poporului, de Români, agricultori, ignoranţi şi tâmpiţi prin 

multele apăsări şi vexații, încât ajunseseră în apatie și completă indi- 
ferență despre ei și țara lor. Cei dintâiu dictau legea celor din urmă, 
şi răscoala, revoluția făcută de orăşeni eră pe tăcute primită de săteni, 
fără însă să ia parte la dânsa activă, ba mulți nici din orășeni. Așa dar 
a fost uşor la o mână de vagabonzi străini, favorizați de orășeni, să între 
şi să cutreiere înarmați amândouă țările, să despoaie, să desbrace și 
să dispună de soarta lor, până ce de afară a trebuit să vie Turcii să-i 
alunge. 

Până acum vam spus tot rele și tot prăpăstii, şi aş dori să vă po- 
vestesc şi ceva bun, dar, oricât mă frământ cu mintea, nimic nu pot 
găsi; dacă cumva n'am socoti un bine surparea Fanarioţilor dela Dom- 
niile țărilor, care revoluția Grecilor ni-a procurat. 

Numirea de Domni pământeni a deschis o nouă eră țărilor; admi- 
nistrația lor, deși calcată pe regulele din trecut, deşi vexaţiile nu se 
curmaseră, totuş devenise mai domoală, mai omenoasă, birurile uşoare, 
suferite, corveele puţine. Limba și numele de Român ieșite la iveală; 
pe ici, pe colea școli românești, și, dacă m’ar fi fost supărările din partea 
Turcilor serhatlii, bântuirea ciumei și lipsa comerțului, prohibat de 
Guvernul turcesc, șase ani ai Domniei lui Grigore Ghica şi Ion Sturdza, 
până la invazia Ruşilor dela 1828, s'ar puteă numi o epocă de pace, 
precum de multă vreme nu avuseseră țările acestea. Vitele se îmmul- 
ţiseră, îmbielșugare de pâne și de toate de lipsă vieţii, încât ajunsese 
părechea de boi buni 5o până la 70 de lei; vaca cu vițel 16 până la 
20 de lei; oaia, capra 2 lei; chila de grâu dela 18 până la 25 lei; carul 
„de popușoiu, secară, orz, ovăs dela 8 până la ro lei; vadra de vin dela 
120 de parale până la un leu, și celelalte asemenea. Sărăcimea, bine 
hrănită, îmbrăcată, îşi plătiă dările la timp, fără să aibă nevoie de 
multă trudă și rămășițuri de dări în țară nu se pomeniau. 

Nu-i îndoială că, pe lângă aceste bunuri materiale, mai trebuiă 
ceva ca să se facă ţările fericite; trebuiă regulamentată administraţia 
lor într'un mod mai echitabil, să li se dea legi, să se înființeze o juris- 
dicție stabilă, comerțul să se protege, să se deschidă școli, să se des- 
chidă multe, pentru luminarea poporului agricol; miliție din pămân- 
teni să se înființeze ca să nu mai fie prada străinilor vagabonzi, şi altele 
multe câte se cer la o ţară bine administrată. 

Nevoia de îmbunătăţiri începuse a se simţi, ba a se și proiectă, și 
poate, dacă ar mai fi durat pacea, cu încetul s'ar fi pus în lucrare; 
dar invazia dela 1828 a pus capăt la toate. 

In cursul campaniei dela 1806 eram copil mic, puţine am putut 
vedeă și auzi din câte se petreceau în ţară; dar la 1828 mă aflam în 
floarea vrâstei, cu familie, și am luat parte în Moldova — unde eram 
domiciliat — la multe afaceri ale țării și ca funcționar și ca comisar; 
pentrucă pe atunci nu degeaba eră cineva boier şi privilegiat. Și, pe 
cât a ţinut ocupația rusească, adecă dela 1828 până mai aproape de 
1835, am fost necontenit în serviciul Statului, îndeplinind felurite în- 
datoriri, cele mai multe gratuite, și adesea cu primedjia vieții. Prin 





9 UN CUGETĂTOR POLITIC AL SECOLULUI AL XIX-LEA 9 


urmare am putut vedeă de aproape și a cunoaște toate câte s'au pe- 
trecut şi a le povesti cu exactitate cui va voi să mă asculte. 

Rușii au năpădit țara fără declaraţie de rezbel, trecând Prutul pe la 
mai multe puncte în noaptea de 23 Aprilie st. v. anul 1828. Și pe 
dată au împresurat cetatea Brăila, cuibul răufăcătorilor turci, ce bân- 
tuiau cu mare cruzime, mai cu samă județele din preajma lor. 

Bieţii locuitori ai țărilor, crezând pe Ruși ca liberatori, au alergat 
cu pâne şi cu sare înaintea oștilor. Și îmi aduc aminte că şi noi la 
Focşani așă am făcut, când ni-a sosit generalul Geismar cu o brigadă 
de ulani în avangardă. Toți, mari și mici, bărbaţii, femei, până și 
copii, li-am ieșit spre întâmpinare. Mai mare bucurie nu cred să fi 


T 


simțit popor în lume, și toți se întreceau a-i primi cu benchete și 


ospeţe. Dar, până să sosească acești liberatori, spaima și frica ce a 
simţit orașul nostru de spre Turci în cursul a celor trei nopți dela 
trecerea Prutului și sosirea Ruşilor nu fusese mai puţină. 

Turcii, răspândiţi prin toată ţara, parte ca beșlii (militari) în gar- 
nizoană şi mai mulți ca speculanți de tot felul: grâne, vite, cherestele, 
au fost surprinși de năvălirea Rușilor şi, ca să nu cadă prizonieri, ne- 
voii a fugi spre țărmurile Dunării, s'au format în bande de mai multe 
sute înarmate pentru apărare, chiar de spre locuitori, pe cari atât de 
mult îi maltrataseră. 

Drumul tuturor acelora ce se coborau din Moldova-de-sus eră prin 
Focşani, şi, dacă mai înainte, în timp de pace, eră de temut trecerea 
lor, dar acum, când se coborau în cete mari atâţia Turcălăi înspumați 
și dorind răsbunare? Ce groază trebuiă să insufle bieţilor Focșăneni, 
ce se ştiau tot atât în ura lor, ca și Muscalii, tot ghiauri socotiți! Și 
cine ştie ce ar fi pătimit, dacă orășenii nu s'ar fi îngrijit a priveghiă 
şi a se păzi singuri. 

Pe vremea aceea locuitorii acestor ţări, în stare primitivă, ignoranți, 
erau împărțiți în trei clase distincte: boieri, neguţători și popor, cu toții 
povățuiți numai de bunul simț, pentrucă încă nu străbătuse în ţară 
străbălatele și falșele idei de civilizaţie, și luxul desfrânat care, în loc 
să lumineze, a conrupt naţia. Boierii cei bătrâni dau sfaturile şi purtau 
cârma societăţii. Boierii cei tineri ascultau și respectau pe cei bătrâni; 
neguțătorii şi poporul ascultau și urmau boierilor, încât la prilejuri 
grele, la nevoi, toţi deveniau o massă compactă, şi boierii cei bătrâni 
cu sfaturile, boierii cei tineri cu conducerea și poporul cu brațele 
făceau minuni de înțelepciune și bravură. 

Așă am văzut și atunci că boierii au găsit cu cale ca toți orășenii, 
mici, mari, să se înarmeze, orașul să se ilumineze, toți să stea în picioare 
zi şi noapte, să se privegheze ei însiși şi la trebuință să se apere, până 
va trece pericolul, puindu-şi speranța la Dumnezeu și la brațele lor. 
Cu clipa sfatul acesta s'a pus în lucrare: mai mult de rooo de oameni 
bine înarmaţi s'au pus în picioare străji împrejurul orașului, patrule 
numeroase s'au organizat; noaptea, orașul eră luminat și ziua bine 


străjuit, încât nu s'ar fi temut de îndoit număr de năvălitori. Și se- 

vede că această purtare a Focşănenilor a insuflat grijă 'Turcilor, cari 
pau mai cutezat niciunul a veni în oraş, decât și-au îndreptat calea 
pe din sus de Focșani prin podgorie, până ce în sfârşit a sosit și 
avangarda rusească, și lumea s'a liniștit. 

V'am spus că Rușii, trecând Prutul, cea dîntâiu treabă au avut a 
asediă Brăila; acolo au năvălit cu toată puterea lor; au bătut cetatea 
patruzeci şi trei de zile şi au izbutit a o luă prin capitulație, ba încă, 
cum vorbiau gurile, prin trădare, căci de bravură şi ghibăcie n'au prea 
dat dovezi. Acolo a venit şi Împăratul Nicolae I, împreună cu fratele 
său Mihail, şi am avut şi noi Românii ocazia rară de a-i vedeă, și 
eu care vă povestesc, văzându-i de multe ori, aş puteă să vă descriu 
fizionomia lor. 

Nicolae eră de statură înaltă, bine proporţionată, şi la față blond, 
de o frumuseță rară bărbătească, dar cu un aier posomorit peste vrâstă, 
arogant, despotic, care meniă ce are să fie mai în urmă, căci atunci 
abiă aveă trei ani de Impărăţie și încă nu-şi arătase arama. lar frate-său, 
cu vreo trei degete mai mic de statură, roşu la păr, pistruiu, brusc 
în apucături: la tip îşi asămănă figurii tată-său, dar mai întocmită și 
mai bun la inimă, pre cât ni se spuneă. 

Turcii din cetate, deși surprinşi şi nepregătiţi, că n'aveau nici măcar 
chirurgi pentru căutarea răniților, cu o garnizonă de zece, mult cinci- 
sprezece mii oaste neregulată, nedisciplinată, cea mai mare parte 
compusă din Brăileni, cu toate acestea s'au luptat bărbăteşte și multă 
vătămare au făcut oștilor ruseşti, încât, cevă mai bine să fi fost apro- 
vizionați, cevă mai bine conduși, și dacă n'ar fi fost și trădare, nu ştiu 
zău de n'ar fi rușinat pe Ruși, cu toată suta de mii de oști grămădită 
împrejurul cetăţii. Indestul că Românimea toată eră plină de veselie, 


„ văzând acest cuib de tâlhari asediat și, în sfârşit, căzut și pe toți Turcii 


dați peste Dunăre, ca să nu se mai întoarcă. 

In cursul asediului, locuitorii judeţelor de prin prejur din Moldova 
şi Muntenia, acei ce mai mult suferiseră vexații, alergau cu miile din 
toate clasele ca la un iarmaroc la tabăra rusească, şi de curiozitate, 
şi mai mult de plăcere, să vadă peirea vrăjmașilor lor neîmpăcați. Se 
întâmplase a fi tocmai în Maiu şi Iunie, cel mai frumos timp al anului, 
şi mulți îşi părăsiseră casnicile interese şi stăruiau acolo, cu toate 
incomoditățile, numai ca să vadă sfârșitul. 

Dar toată medalia are şi revers. Nu trecu mult și Românii începură 
a pierde iluziile, bucuria lor efemeră a se împuțină și din decepţie 
în decepţie ajunseră a plânge cu amar soarta lor cea grea,cu mult 
mai rea decât mai înainte, pre cât se păreă, mai permanentă. Abiă 
Rușii întrați în ţară, şi începură cu rechizițiile: cirezi întregi de boi 
şi de vaci, buți cu rachiu și cu vin se luau de pe unde se găsiau, 
grâne de tot felul, mai vârtos grâu și orz, fără altă plată decât niște 
chitanțe, care cred că nici până astăzi nu s'au plătit. Dar n'a fost 
numai atâta: corveele pe toate clasele, țăranii cu braţele și vitele lor, 
şi clasele privilegiate împreună cu boierii obligate a face serviciile 

cele mai grele gratis, ba de multe ori și cu primejdia vieții, de nu-și 
mai sămănă o țară protejată de dânșii, ci o țară cotropită prin pute- - 
rea armelor. 

Nimeni alții nu se aflau bine decât Jidovii, ce din toate părțile ve- 
niau ca corbii după hoituri ca să tragă foloase dela depravaţii ofițeri 
ruşi prin cele mai infame mijloace; şi .. .ruşine să o spun, dar trebuie 
să o spun: Câţiva magnați sau boieri mari din amândouă Principa- 
tele, ce fuseseră spioni Ruşilor, înainte de invazie, şi cari, pentru a-i 
atrage mai cu grăbire, li descrisese țările ca pline de îmbielșugare 
de tot felul, încât să-i facă să creadă că numai cu resursele acestor 
două țări vor puteă purtà rezbelul, și naturalmente aceștia au fost puși 
în fruntea trebilor și la împilări ei au fost cei mai zeloși și mâna 
dreaptă a cotropitorilor. 

Dar mau trecut şase luni şi toate resursele din țară se sleiseră, pentrucă 
abundența eră părută numai, iar aevea, deşi un oarecare prisos se 
credeă peste stricta consumaţie a locuitorilor, însă aceasta eră de tot 
puţină în comparaţie cu trebuințile unei mari oștiri și nu proveniă 
decât din închiderea comerţului grânelor, monopolizate pentru Con- 
stantinopol. 

Ruşii, viind în nevoie a-și aduce cerealele din țara lor, sarcina a căzut 
tot pe bietele ţări a le transportă dela malul Prutului, pe unde eră 
lipsă, adecă Moldova dela Lipcani şi dela Sculeni până în Focșani 
şi Muntenia din Focșani în toată ţara şi peste Dunăre. Închipuiţi-vă, 
pe o iarnă din cele mai cumplite, pe o zăpadă de un stânjen și un frig 
cel puţin de 25 de grade, țăranul nostru prost îmbrăcat, cu boi slabi, 
obosiţi din corveele de vară, într'o călătorie de cinsprezece poştii, ce 
puteă să se aleagă de dânsul și de vitele lui?! S'au ales atât, că, dela 
Sculeni şi Lipcani până în Focşani, drumul nu se mai cunoștea decât | 
prin miile de stârvuri de vite perite şi mulțime de oameni degeraţi. | 

Din maltratarea bietelor vite, din exalaţiile stârvurilor s'a iscat o 
epizootie atâta de cumplită, încât mai mult de jumătate rassa bovină 
dintr”amândouă ţările a pierit, — mare calamitate într'o țară agricolă. 

Dar ma fost numai atâta: răul s'a întins și asupra vieții oamenilor. 
Oştile ruseşti, puțin înaintea căderii Brăilei, trecând Dunărea, toată 
vara s'au primblat prin Dobrogea şi Bulgaria, au bătut pe Turci la 
o întâlnire mai serioasă, cam cu greu, pe cât mi sespuneă. Dar, după prea 
însemnate pierderi, nu s'au ales mai însemnat decât cu luarea Varnei, 
care li deschidea calea peste Balcanuri, căci Silistra în aceă campanie 
mau putut-o luă. Şi, după ce au pierdut mulțime de oameni şi dobitoace 
de foame şi de frig, au fost siliți să-şi îngroape artileria, să ridice asediul 
Silistrei şi să treacă Dunărea la noi în iernatec. 

Acestea sunt de domeniul istoriei, unde se pot vedeă pe larg; le amin- 
tim numai în treacăt ca să pregătesc înțelesul calamităților căzute pe 
nenorocitele noastre țări, ce am să povestesc. 

Rușii, întorcându-se fără cai, fără tunuri, au fost cantonați la iernatec 
în tot cuprinsul țărilor şi cfartiruiți prin orașe şi prin sate, pe la casele 

particularilor. Grea sarcină, dar tot ar fi fost suferită, dacă, odată cu 
venirea lor, nu s'ar fi iscat cumplita boală a ciumii, adusă de ei de 
peste Dunăre. 

Abiă pe la începutul lui Decembre 1828 s'au ivit cele dintâiu 
simptome, şi atât de tare sa aprins focul, încât în lunile viitoare: 
lanuar şi Februar 1829 muriau cu sutele, şi poate şi miile, oamenii, 
străini şi pământeni; și lumea înspăimântată îşi părăsiă casele și averea 
şi fugiă care încotro ca să scape. Oraşele şi satele se pustiiseră şi alte 
adunături de oameni nu erau decât lazarete de ciumaţi, iar prin târ- 
guri nu vedeai decât răsboliți de ciumă și ciocli. 

Atunci, fiind numit membru la comitetul de ciumă în Focșani — și 
ce numit?!, adus cu convoiu rusesc și pus în silă! —am avut prilej 
a face mai multe observaţii. Străini, mai mulţi soldaţii cu grămada 
cădeau, iar Jidovii se potopiau, și aceasta pentru necurățenia cea 
mare şi neștiința de a se păzi de acest flagel. Dar au murit și din local- 
nici foarte mulți, pentrucă nu eră chip de a face vreo pază, chiar de 
ai fi voit, dupăce toate casele aveau Ruși în cvartire şi erau apururea 
în contact cu dânșii. Dealtfel, precum localnicii erau deprinși la această 
boală, pentru că, introdusă în ţări încă dela 1813, devenise oarecum 
endemică, ştiau a luă măsurile cuvenite, și puţine ravagii făceă, și 
poate şi acum ar fi scăpat mai uşor, dacă sar fi luat măsurile cuvenite, 
atât de guvernele țărilor, cum şi de comandirii oștilor. 

Dar tocmai acești din urmă se îndărăpnau a propagă răul. Apucaseră 
să zică că nu-i ciumă și, nu ştiu, ori pentru ca să înșele pe Impăratul, 
sau pentru cazuri politice, o numiau boală lipicioasă, și vai de aceia 
ce cutezau a demonstră că-i adevărată ciumă, că pe dată cădeau în 
urgie! Iancu Călinescu şi mulți alții au fost horopsiți şi exilați numai 
pentru francheța lor, şi toți ceilalți dela guverne au trebuit să plece 
capul și să tacă. 

Atunci speranță de mântuire nu mai eră. Contactul cu Rușii, sau 
prin cvartiruri, sau prin felurite însărcinări, şi mai cu samă prin 
multiplele corvee, care aduceau pe țărani dela satele cele mai depărtate 
cu transporturi de provizii pentru oști şi lemne pentru spitaluri, eră 
aşă încât nu se puteă a nu se răspândi ciuma pretutindene. Focşanii 
au suferit mai mult decât alte orașe, pentrucă generalul prinț Gor- 
ceacov, şeful. statului-major al corpului lui Rujevici, cantonat aci, 
a găsit cu cale a închide oraşul cu un batalion de soldați, să nu lase 
pe nimeni nici să între, nici să iasă și, ţiindu-l așă închis multă vreme, 
l-a covârşit tot cu ciumă. Și, până ce n'a murit tot batalionul, cu 
ofițerii împreună, n'au putut fugi bieții oameni câți mai rămăseseră 
să scape să fugă. 

V'am spus, pare-mi-se, că fusesem numit membru la comitetul de 
ciumă la Focșani şi județul Putna. Această periculoasă funcție am 
păstrat-o întreg anul 1829, până ce s'a curmat răul cu desăvârșire. 

Șase săptămâni am mas în trăsură în mijlocul orașului pustiu, și de 
două ori m'am molipsit și am văzut servitorii miei bolnăvindu-se și 

murind lângă mine, departe de familia mea, fără nicio leafă, fără nicio 
diurnă, nici perspectivă de recompensă; ba, la sfârşitul socotelii, am 
avut prilej a vedeă pe toţi aceia ce serviseră deadreptul Ruşilor spre 
împilarea țărilor, poate și prin cele mai infame mijloace, încărcaţi cu 
decoraţii și recomandați la cele mai lucrative funcții, iar eu, ce nu ser- 
visem decât numai patriei şi omenirii pătiminde, cu pericolul vieții 
mele, a trebuit să mă mulțămesc cu o neînsemnată mulțămire din 
partea Divanului Implinitor, ca pentru un serviciu ordinar obligatoriu. 

Așă mergeau treburile pe atunci, dar acum văd că merg şi mai 
rău... 

Pre cât îmi aduc aminte, după registrele ţinute, se socotiau morţii 
de ciumă — sau de boală lipicioasă, cum o botezaseră —, ca 5.500 de 
Moscali, ofiţeri şi soldaţi, afară de acei morţi prin spitaluri, porecliți 
de alte boale, dar aevea cei mai mulți tot de ciumă. Iar, localnici cu- 
noscuţi, vreo 1.500 în Focșanii Moldovei și în preajmă, şi ca 800 
în Focșanii Munteneşti. Poate și mai mulți să fi murit, că dela Mart 
la Iunie, în toiul cel mare al boalei, n'a mai putut țineă nimeni soco- 
teală exactă şi se scriă numai după spusa cioclilor. Apoi, dacă numai 
în Focșani au perit atâtea mii, câți oare vor fi murit în tot cuprinsul 
ambelor ţări localnici, şi câte zeci de mii de oșteni ruși şi-au găsit 
mormântul aici! 

Dar, mulțămită lui Dumnezeu, aceasta a fost ultima bântuială a 
ciumii în țara noastră, că mau întârziat a se înființă carantine pe tot 
lungul Dunării, şi răul atâta de radical s'a curmat, încât celor născuţi 
dela acel timp încoace nici li trece prin gând, nici pot să-și închi- 
puiască ce a fost mai înainte. 

Să urmăm şirul povestirii noastre despre întâmplările de atunci. 

Rușii în 1820 au trecut Balcanul, au cucerit Adrianopolul, s'au înaintat 
până aproape de Constantinopol. Și atâta groază au vârît în Turci, 
încât a fost nevoit Sultanul Mahmud a cere și încheiă pace cum au 
voit biruitorii. S'ar fi putut crede, sar fi putut speră cel puţin, că, 
odată pacea încheiată, Rușii n'aveau decât să se retragă în țara lor şi 
să lase Turcia devastată și pe noi în pace. 

Dar n'a fost așă. Noi am mai avut păcate să expiem. 

Prin tractatul de pace, Turcia obligându-se la o indemnizaţie de 


spesele resbelului, de un milion cinci sute de mii de galbeni, întrun | 


termen oarecare, şi până la răfuirea plăţii dând zălog cetatea Silistra, 
s'a stipulat a rămânea și ambele Principate, Moldova şi Muntenia, 
tot în stăpânirea Rușilor, ca drum de ocupaţie. Așadar țările acestea, 
întocmai ca un copaciu stufos, când vine o ploaie, strânge în frunzele lui 
cele dintâiu picături, de poate omul câtva timp să se adăpostească supt 
dânsul, după ce se umplu frunzele şi crengile de umezeală, și începe a se 
strecură, încât afară ploaia stă, dar supt copaciu picură multă vreme, tot 
aşă şi în nefericitele aceste țări după încheierea păcii au fost ursite 
a mai suferi jugul străin încă șase ani aproape și stăpânirea imediată 
a Ruşilor, până când împrejurări grave i-au silit a se duce şi fără voia lor. 

Și este de observat că niciodată de voie din țările noastre nu s'au retras; 
au trebuit cazuri de forță majoră să-i silească a ridică ocupaţia... 

Precum v'am spus, noi rămăseserăm și după pace tot în mâna Rușilor, 
cu un corp de armie în spate şi cu oblăduire curat rusească. In Mun- 
tenia, cu un satrap rus, generalul Chiselev, supt numire de președinte 
plenipotenţiar al Divanului Implinitor, compus din pământeni umili 
servitori, şi în Moldova generalul Mircovici supt numire de vice- 
președinte al Divanului de acolo. Aceştia au administrat țările în cât 
a durat ocupaţia. Și, ce e drept, adevărul nu-l putem negă: că țările 
m'au avut a se plânge despre administraţia lor, mai vârtos a lui Chiselev, 
care s'a arătat blând, omenos și înțelept. Au făcut mult pentru îm- 
bunătăţirea lor, mai mult decât s'ar fi așteptat dela un Rus. Și poate ar 
fi făcut și mai mult dacă ar fi fost Domnul ţărilor şi dacă n'ar fi atârnat 
de voința unui aprig stăpân, ale cărui interese erau de alt fel. Indată ce 
a venit la putere, primind multe plângeri şi tânguiri despre abuzurile 
şi jafurile tuturor împiegaţilor de tot felul, ajunse la culme, a numit 
mai multe comisii revizuitoare, compuse din Ruși și localnici, ca să 
cutreiere ambele ţări, să asculte plângerile tuturor și să facă dreptate. 
In adevăr prea multe restituiri nu s'au făcut, deşi s'au dovedit abuzuri 
enorme, pentrucă corb la corb nu-și scoate ochii, şi mulți chiar din 
comisari erau cu musca pe căciulă. Dar tot a fost un bine, că a mai pus 
pe gânduri pe jăcași... 

Pe lângă multe alte îmbunătățiri și înfrumusețări ale orașelor şi mai 
cu samă Bucureştilor, a pus în aplicaţie « Regulamentul Organic», 
aceă Charta Magna octroiată nouă de Rusia, după placul și interesele 
ei, precum voiu arătă mai jos, şi s'a silit a cumpătă oarecum defectele 
lui prin înțeleptele măsuri ce a luat, încât nu s'a simțit reformarea 
staturilor în toate amăruntele din ambele Principate. Și, de s'au ivit 
oarecare tulburări cu prilejul recrutaţiei în satele ungurești, a fost din 
reaua chibzuire a subalternilor şi din intrigile străinilor megieși, ce 
nu li plăcea nici așă prost să ne organizăm. 

Apoi, organizând într'amândouă țările un recensământ general de 
toți contribuabilii, a așezat asupra lor contribuţia regulamentală directă 
şi fixă de 30 de lei pe an, în cursul galbenului austriac de 31%% 
lei, unica dare supt numire de capital, în care erau adunate toate 
dările de mai înainte, directe și indirecte, şi corveele de tot felul. 
Afară de această dare mai erau contribuabilii obligați a munci câte 

şase zile pe an la facerea drumurilor naționale şi vicinale. Și, pentru 
ca să fie stabilite dările într'un period de șapte ani —adecă dela un 
recensământ până la altul — și să lipsească scăderile şi sporirile even- 
tuale, eră regulată o dare dela însurăței dela ro până la 20 de lei pe 
an și dela fiecare contribuabil o zecime pe darea lui în folosul cutiei 
săteşti, din care să se plătească birul morților, fugiților, scrișilor de 
două ori și alte cheltuieli sătești. Iar în orașe și târguri patente asupra 
neguțătorilor de cl. I 240 lei, cl. II 120 lei și cl. III-a 6o lei. Asupra 
meseriașilor cl. I 200 lei, cl. II roo și cl. III 5o lei. Și a calfelor în 

genere 30 de lei. Atâtea erau toate dările, și, cât a durat administrația 
lui Chiselev, nu s'au sporit măcar cu un ban. Dovadă că aceste sarcini 
erau aşă de purtat, că atunci rămăşița nu se pomeniă. A trebuit să 
cadă Domnia şi administraţia în mâna localnicilor, ca puţin câte puţin 
dările să sporească, până să ajungă în zilele noastre nefaste de părută 
civilizaţie această conrupție la extremitate, unde, fără să fie scutită 
nicio clasă din societate, niciun mobil, niciun imobil, cel mai sărac 


este silit a-și vinde libertatea şi existența ca să plătească sute | 


de lei. 

Chiselev a înființat şi milițiile pământene prin recrutație, numite 
prin regulament «straja pământească », dându-li instructori ruși, 
insuflându-li spiritul marţial și făcându-i demni de a fi sâmburele și 
precursorii armatei noastre de azi. 

De nu este tocmai cum ar fi fost de dorit, cauza este prea frec- 
ventele schimbări ce a suferit, şi culpa este a celor ce au dirijat-o, 
făcând-o când franceză, când prusiană şi Dumnezeu mai ştie cum, 
numai naţională nu. 

A înființat şi cele dintâiu școli românești, cel puțin în comunele 
urbane. Și, întrun cuvânt, a făcut tot ce a putut, tot ce l-au iertat 
împrejurările şi voința stăpânului pentru îmbunătățirea și înflorirea 
acestor țări, atât de mult încercate în trecut. 

Niciodată în cursul îndelungatei mele vieți n'am văzut țara mea mai 
mulțămită, măcar de starea sa materială, ca supt administrația acestui 
om eminent, chiar prin aplicaţia acelui faimos Regulament Organic, 
atât de decriat, și ars de străbălați fără să pună alt în loc decât 
utopii. 

Departe de mine de a-l lăudă şi a zice că Regulamentul a fost fără 
metehne. Ba a avut metehne mari și multe, și păcătuia chiar prin baza 
lui. Dar, oricum, la noi, cari mai înainte eram într'un haos, și nu ne 
puteam constitui întrun mod stabil, Regulamentul mare bine a făcut 
că a constituit şi a regulat Statul pe o cale îndestul de bună ca 
pentru un început, şi foloasele lui au fost incalculabile. Bârfească 
oricât ar vroi aceia cărora a desplăcut! Biruri cumpătate și stabile, 
directe. Nicio dare indirectă, afară de vămi; chiar taxele de export 
ale cerealelor şi ale vitelor, fixe. Incetarea de orice alte corvezi decât 
a drumurilor. Deschiderea comerțului emanată din tratatul dela Adria- 
nopole şi răpedea lui desvoltare. Toate astea au îndemnat pe toți la 
muncă, s'a făcut bielșug mare în țară, și libertatea comerțului, dând 
avânt preţului cerealelor, a făcut să valoreze pământul îndoit și întreit 
decât mai înainte. Prin urmare şi venitul lui și munca omului. Și 
trăiau în voie, bogaţi şi săraci. 

Apoi şi Statul luă puţin, cheltuiă puţin: lefi mici, funcționari nici 
a treia parte cât sunt astăzi, justiția gratuită, și, asemenea, și instrucția, 
multă, puţină; deficite-în budgeturi nu erau; împrumuturi, ca să-bage 
ţara în datorie, nu făceă, ba încă şi oarecare excedente din an în an... 

Să vorbim acum și despre Regulamentul Organic. 

După revoluţia grecească şi căderea Fanarioţilor, viind Domniile 
țerilor la pământeni, s'au găsit Statele într'o dezorganizație com- 
plectă și s'a simţit nevoia de o regulamentare. 

In tot cursul Domniilor lui Grigore Ghica în Muntenia și Ion 
Sturdza în Moldova, mai multe conciliabule în Bucovina, Iaşi şi Bucu- 
reşti între magnați sau boierii cei mari ai ambelor ţări, în înțelegere 
negreşit cu Rusia, protectoare sau aevea stăpâna lor, cum să organizeze 
Statele întrun mod stabil, şi pregătiseră mult material, când a năpădit 
invazia dela 1828. 

Împăratul Nicolae, rămâind și după pace stăpân, a voit să doteze 
țările cu acea regulamentare mult dorită, și, având în mână lucrările 
boierilor pe cât se prepune, le-a mai netezit, le-a corijat, mai ciun- 
tind, mai sporind, după interesul lui, şi a slimuit aceă lucrare ce 
a luat numirea de « Regulament Organic », care cuprinde în sine un 
fel de Constituţie și o reglementare completă de aşezare și administrație 
a ţărilor în toate ramurile ei şi în tot amăruntul lor. Dar, ca să nu se 
pară de-a dreptul trimis dela Petersburg, s'a numit un comitet compus 
din opt boieri mari, cei mai însemnați, patru din Moldova şi patru 
din Muntenia, cu secretarii lor, supt preşedinţia general-consulului 
rusesc Minciaki, ca să colaboreze la acest regulament. Acest comitet, 
întrunindu-se la București în 1830, uşor a pregătit cele ce erau gata 
şi a dat la lumină Regulamentul Organic, precum l-am văzut, precum 
Sa aplicat, oborînd cu totul instituțiile vechi şi înlocuindu-le cu altele 
nouă, care mai bune, care mai rele, precum mai jos vom arătă. Apoi 
prin solii iarăşi de boieri s'a trimes la Curtile suzerană şi protectriță 
spre ratificare: totul a fost zis. S'a aplicat de Chiselev, precum v'am 
spus, şi a domnit în țările noastre treizeci de ani. De nu l-ar fi schi- 
logit și desfigurat succesorii lui, şi l-ar fi lăsat în starea lui primi- 
tivă, aplicându-l cu sinceritate, cu toate metehnele, tot s'ar fi putut 
menținea. Dar în cele din urmă devenise un schilog şi eră de lipsă a 
se înlătură. 

Metehne a avut multe, a fost născut în păcate, dar cele mai de că- 
petenie după părerea mea sânt: 

Intâiu că a împărţit țările, nu în clase, ci în caste, ca în Indii: 

a) Boieri şi privilegiați; 

b) Neguţători și târgoveţi şi 

c) "Ţărani şi plugari. 

Apoi boieri de cl. I, de cl. II, cl. III și privilegiați. 

Cei dintâiu cu titluri de nobleță ereditare și cu drepturi inclusive 
la Domnie şi la Ministere. Cei de al doilea şi al treilea cu drepturi 
la funcţii subalterne. lar simplii privilegiați fără niciun drept decât 
să servească țării gratuit pentru privilegiu. 

Cât pentru târgoveţi şi plugari, aceștia n'aveau decât să plătească 
dări și să servească pe celelalte clase. Și, pentrucă, în genere, plugarii 
şi clasa de jos din târguri erau adevărați Români, ei deveniau iloții 
străinilor. 

II. Că, în materii de alegeri de Domni, Mitropoliți, de deputați la 
Camere, a mărgenit țara legală numai în boieri cu titluri, şi, din aceia, 
în capitale pe jumătate, și numai până la oarecare rang, şi pe jumătate 
câte unul din județ, lăsând orășenilor numai dreptul de alegeri muni- 
cipale, iar țăranilor plugari niciun drept, nici direct, nici indirect. 

III. Că a supus pe ţăranii plugari locuiți pe moşiile boierilor la 
muncă grea de câmp, supt numirea de clacă sau boieresc, care, cu 
desvoltarea comerţului, scurgerea productelor cu folos, i-a adus în 
stare de sclavi, muncind numai pentru proprietar. 

Ei, cari înainte de Regulament munciau prea puţin și pentru ei 
şi pentru proprietar și aveau toate câmpiile țării la dispoziția lor gratis 
sau cu o neînsemnată retribuţie și prăsiau vite multe, aveau pâne cu 
îndestulă, pentru că, exportaţia fiind împiedecată, toate productele se 
consumau mai mult în ţară şi chiar proprietarii n'aveau cuvânt a fi 
prea exigenţi, pentrucă în simplicitatea vieţuirii lor n'aveau trebuință 
de mulți bani... Dar Dunărea se deschide la toate naţiile, comerțul se 
desvoltă, și cu dânsul se introduse luxul desfrânat, încât proprietarului 
ce cheltuiă 1.000 de lei acum nu-i mai ajungeau nici zece mii ca să 
împace luxul, şi de unde să-i scoată? Dela moșie şi din spinarea plu- 
garului. Găseşte protector pe Regulamentul Organic, şi cu ajutorul lui 
“tot sporeşte munca din an în an, prin felurite pretezte, până îl aduce 
la extremă sărăcie, și, dacă, în desperaţie, părăseşte cineva casa și se 
încearcă să fugă, proprietarul este în drept a-l urmări şi a-l aduce la 
urma lui, cu nevasta și copiii, mai sărac de cum a purces. 

Am văzut cu ochii miei deasemenea lucruri petrecându-se, și apoi 
nu mai mă miram de ce țăranii noștri sânt tot săraci pe așă pământ 
mănos ce posedă patria lor! 

Regulamentul Organic mai are şi alte multe păcate, dar ce să le 
mai amintesc, când ela răposat?! Nu însă din pârlitura ce i-au făcut 
străbălaţii în 1848, faptă deșănțată, fără niciun capăt, ci din bubuitul 
tunurilor franțuzești, care l-au nimicit şi pe el şi protecția impilătoare 
rusească... 

Îmi aduc aminte că în timpii Fanarioţilor, bântuiți de vexaţiile și 
desprețul lor, de împilările 'Turcilor şi de ravagiile ciumii, ne rugam 
la Dumnezeu să ne scape şi măcar sclavi să devenim ai oricărui con- 
cherant, numai viața noastră șia copiilor noştri să ni se asigure. Deşi, 
de altfel, nu ne prea aflam rău, că îmbielşugare, ieftinătate și înlesnire 
de traiu eră în ambele țări (chiar după Revoluţia grecească se vindeă 
părechea de boi de mijloc cu 5o de lei, iar până la o sută de lei se. 
puteă căpătă părechea de acei boi cari acum se vând dela 40 4# în | 
sus), vaca cu vițel dela 16 până la 20 de lei, chila de grâu 20 de lei, | 
de săcară, popușoiu 6 până la 7 lei și de orz, ovăs, meiu, 4—5 lei, şi 
cu toate acestea cursul galbenului austriacesc era 24—25 lei, nu pu- 
team fi însă mulțămiţi și doriam o soartă mai bună. Dar ne năpădesc 
Ruşii cu-toată greimea puterii lor, alungă pe Turci, li surpă cetăţile, 
cuiburile de tâlhării, și pentru un minut ne făcură să credem la feri- 

cirea mult dorită. Nu întârzie însă a se ivi reversul medaliei și să 
pierdem iluziile, căzând în mai mare mizerie. 

Năpădind atâta mulțime de oști ca lăcustele, numaidecât măncară, 
risipiră tot, prădară mii de vite şi băuturile spirtoase câte găsiră. 
Corveele sânt multe şi dese. In trebuinţile oștirilor făcură să piară 
de trudă, de foame şi de epizootie cea mai mare parte a vitelor de 
hrană ale locuitorilor. Casele nu mai erau ale noastre; toate erau 
ocupate cu spitaluri și cfartire, şi, vârf la aceste toate, ciuma, adusă 
în ţară de oștile venite la iernat, care a făcut atâtea victime numai 
întrun an, câte nu făcuse în curs de cinsprezece ani, dela 1813 până 
la 1828. 

Apoi n'ajunserăm mai rău acum decât în trecut și puteam fi 
mulțămiţi în starea de față? 

Nu, negreşit, regretam trecutul, cât de dureros, și speram, ne rugam 
lui Dumnezeu ca să ni mai uşureze necazurile și să ni dea mai bine. 
Nu zic că mai pe urmă n'a venit şi cevă bine, ba şi multe prilejuri for- 
tuite, neașteptate, care ar fi putut aduce țările la o adevărată fericire, 
dar împrejurările, oamenii şi mai vârtos oamenii ce au condus trebile, 
în loc de a le pune pe o cale bună, vedem că pe zi ce merge le îngenunche 
şi le duc la peire... 

Imi aduc aminte că, cu patruzeci de ani în urmă, când despre altele 
eră destul de rău, căci niciodată bine absolut în țara mea n'am apucat 
în tot cursul îndelungatei mele vieți, tot aveau Românii și timpi de 
petreceri și serbări vesele; țara toată, toți se ocupau cu munca câmpului 
şi cu agonisita, iar, după ce-și adunau recoltele, cum venià iarna și sosiă 
Crăciunul, nu eră decât o serbare continuă la toate clasele societății, 
cât durau Câşlegile. Cluburi, baluri publice nu se pomeniau, dar 
în toate orașele, mari și mici, se făceau petreceri periodice din casă 
în casă, cu mâncări și băuturi şi muzică. Iar, când venià asupra lăsa- 
turilor de sec, atunci toată lumea da la o parte orice trebi şi interese 
şi se țineă numai de petreceri până în ultimul lăsat de sec. Boierii 
de ţară mai aveau un obiceiu: îndată ce se făceă cale de sanie, se 
întovărăşiau mai mulți și plecau împreună cu femeile lor şi cu băuturi; 
poposiau la cel întâiu din cale, petreceau acolo o zi, două, altădată și 
mai multe, şi apoi, luând şi pe gazde, purcedeau înainte și poposiau 
la altul; petreceau și acolo și împreună cu gazda treceau înainte, încât 
se făceă un foarte interesant chervan, şi dură cât eră cale de sanie. 

Pelerinagiul acesta se făceă cu nume de felicitații — heretismăs — 
pentru sărbători și, precum chervanul deveniă numeros, de multe ori 
până la cinsprezece trăsuri în câte patru cai, sar crede acum că mare 
cheltuială se făceă cu asemenea vizite, dar nu erau așă costisitoare, 
căci fiecare din cei cinsprezece eră ţinut la rândul lui a hrăni mu- 
safirii, servitorii și caii lor. lar apoi unde rămâne ospitalitatea ro- 
mânească proverbială, când mai vârtos eră atâta abondenţă în toată 
țara, şi cu bani doar niște băcălii de se cumpărau! Pe atunci puteai 
călători prin toată țara şi să faci mai multe popase, fără să deslegi 

baierile pungii.  Hanuri la drum, oteluri nu erau, sau erau de tot 
proaste, dar, înserai drept vreun sat şi vroiai să rămâi acolo, n'aveai 
decât să te duci la easa proprietarului sau la arendaș, sigur a fi primit 
şi bine găzduit; cât pentru plată, ar fi fost o ofensă a propune, afară 
de nişte bacșișuri slugilor. Apoi, până și la clasele cele mai de jos, ospi- 
talitatea eră în onoare, şi se practică. 

"Ţin minte că odată, într'o iarnă, întorcându-mă dela Galaţi îm- 
preună cu regretabilul Răducanu Copcea, și înserând drept satul 
Pencu, unde trebuiă să rămânem, nemeresc la casa unei văduve și cer 
găzdăluire; primeşte cu bucurie și îndată ne instalăm. Casa eră cură- 
țică, bine îmbrăcată cu aşternuturi de țară; văduva aveă doi flăcăi şi 
se păreă înstărită, că se vedeau multe vite dinaintea ușii. Ei bine, 
noi ne-am pus la odihnă, dar trebuiă de mâncare pentru noi şi servi- 
tori, şi orz şi fân la cai; abiă am deschis gura să-i propun, și pe dată 
a trimis pe unul din flăcăi să dea orz şi fân la cai şi să ajute vizi- 
tiului a aşeză caii; apoi mă întreabă și despre ale mâncării: ce bucate 
poftim. Eu i-am zis că o găină ni ajunge. Ea răspunde că are găina 
gata şi mai are și un crap chiar proaspăt, adus de curând din baltă, 
şi tot ea propune să facă jumătate găina cu borş, jumătate plachie și 
capul fript pe grătar. In două oare toate au fost gata. Am mâncat, 
ne-am odihnit. A doua zi, când să purcedem, i-am oferit doi icosari 
pentru găzdăluire, dar cât a fost uimirea noastră de mare când am 
văzut că refuză! De odată am crezut că nu-i mulțămită şi am mai 
adaus un icosar, dar ea nu voiă să primească niciun fel de plată, 
zicându-ni că ne-a primit la gazdă ca de datoria ospitalităţii și tot ce-a 
dat şi a făcut este fără plată și tot ce dorește este să ştie dacă 
am rămas mulțămiţi de găzdăluire. Atunci m'am întors către Rădu- 
canu şi i-am zis: « Vezi, iubite, această generoasă ospitalitate a unei 
văduve românce din clasa plugarilor? O au cea mai mare parte din 


clasa aceasta, dar tare mă tem că n'or să treacă mulți ani și are să | 


dispară cu totul». Am trăit şi am văzut această prezicere a mea reali- 
zându-se, și nu puteă să fie altfel: țăranul nostru de astăzi nu mai 
este acel de pe atunci; n'are ce mâncă el, necum să mai poată ospătă 
şi pe alţii, aibă cât de multă bunăvoință... 

Cât pentru invaziile rusești, deși de lungă durată, mai ușor le-au su- 
portat toate clasele societăţii. Intâiu pentrucă erau de normă și prea 
frecvente; al doilea pentru uniformitatea religiei şi asămănarea po- 
porului rus cu al nostru în moral, simplicitate și aplecări, deopotrivă 
ignorant şi oprimat; și, al treilea, pentrucă clasele cele mai de sus de 
massa poporului, boieri, proprietari, comercianți, mai toți privilegiați, 
păsiseră mijloace a trage foloase, ba mulți açà se înavuțiră, împărtășindu- 


se din gaspilările comorilor ruseşti în abondenţă vărsate și cu profuzie - 


risipite de comandirii oștilor ei; țăranul bucuros bea la crâșmă cu sol- 
datul; folosiă şi crâșmarul și se îngăduiă în traiul din casă; comer- 
ciantul vindeă cu preţuri fabuloase, mai vârtos productele orientale, 
precum tutunuri şi alte mărfuri turceşti; proprietarii vindeau bine 


ODO 


20 N. IORGA 20 


Err i i da Di e E i Djl nui A a Ea E 


productele, și tot felul de impiegaţi ai Statului, dela mare până la 
mic, se chivernisiau, încât nu vedeai, mai cu osebire iarna, când se 
așezau oștile la iernat, decât alegreță şi petreceri; clasele de jos cu 
soldaţii, clasele de sus cu ofițerii de toate treptele; baluri și benchete 
necurmate. Puţini erau pe vremile acele cari să prejudece, să se gân- 
dească la viitorul patriei. Intunerecul, iznoranţa ce acoperiă toate clasele 
societăţii făceau să se creadă că nu s'ar mai puteă mai bine, şi mulţi 
doriau chiar încorporarea acestor țări cu Imperiul Rusiei. 

Invazia turcească dela 1821, deşi teribilă la Moldova mai ales din 
cauza lenicerilor, armata cea mai demoralizată, nedisciplinată şi crân- 
cenă, exterminată în urmă de Sultan Mahmut, ma fost de lungă 
durată; şi, precum clasele superioare de prin orașe şi târguri, cea mai 
mare parte străini sau de conivență cu tulburătorii, pribegiseră peste 
hotar, clasa de jos a cultivatorilor n'a resimţit nicio jignire, nicio 
impilare, pentrucă eră bielșug și oștile puţine. Această invazie ni-a făcut 
şi bine mare, că a curățit țările amândouă de tot felul de vagabonzi 
străini și, dacă mar fi urmat invazia dela 1828, când li s'a dat prilej 
a reveni Grecii de toate clasele, Bulgarii, călugării, pentru multă vreme 
ar fi fost țările scăpate de dânșii. Dar a fost făcut și alt bine: că au 
confiscat toate averile grecești, mănăstirești şi laice, şi veniturile lor 
le-au lăsat în folosul țărilor, care le-au tras până la invazie. Dealtfel 
mar fi mai fost de lipsă a se seculariză în timpii din urmă mănăstirile 
grecești cu atâta zgomot, şi țările s'ar fi folosit de venituri ce grecii că- 
lugări au adunat în curs de mai mult de treizeci de ani. 

A mai fost o invazie turcească la 1848, dar aceea a urmat din 
ordinul Padişahului Nicolae al Rusiei și fără îndoială contra voinţii 
Sultanului; nau făcut niciun rău și, pe lângă greimea oștilor rusești, 
nici s'a simțit puţina oaste turcească. 

Vine acum rândul invaziei austriace. Aceasta ni-a picat ca din cer... 
Deşi [oștile] mau fost numeroase, poate nici a cincea parte cât Ruşii, 
şi n'au ocupat decât un an şi ceva, au făcut greu să se resimtă jugul 
lor, tratându-ne ca cum am fi fost cuceriți cu armele, şi proastă reco- 
mandaţie şi-au dat, încât s'au iscat asupră-li ura generală și toată 
lumea regretă pe Ruși, mai de omenie şi mai convenabili în toate pri- 
virile. Soldatul austriac, crezut mai civilizat decât Rusul, s'a văzut 
a fi arogant, nesociabil, desprețuitor, violent și răpitor; ofițerii, co- 
mandirii, până la cel mai înalt grad, asemenea; o mână de oameni, 
şi nu-i încăpeau amândouă țările; feluri de pretenții şi rechiziţii; case 
de spitaluri şi de cvartiruri prin oraşe şi sate nu li mai ajungeau. 
Acolo unde Rușii încăpeau o mie, ei puneau o sută, și apoi pretin- 
deau casele cele mai de frunte, chiar acele ce cruțaseră Rușii, ex- 
pulzând pe locatari, fără consideraţie de familie şi de timp; case de 
cvartire mai luxos mobilate decât puterea locatarului şi alte multe vexaţii. 

Dar a dat Dumnezeu de s'a încheiat pacea şi s'a ridicat și această 
nevoie de asupra țărilor: s'au dus de unde au venit, și socot că în toate 
clasele societății nu se află un om măcar care să mai dorească ocupație 

austriacă; şi-au înstrăinat pentru totdeauna inimile Românilor de 
spre Nemți, în vreme când de spre Ruși tot mai este simpatie şi se 
mai găsesc cari să-i regrete, cel puţin acei ce-au împărţit foloase cu 
dânşii 1). 


III. 


O altă parte din voluminosul caiet al lui Dăscălescu are 
mult mai pronunţat caracterul de povestire istorică: 


Născut la începutul acestui secol, cele petrecute în pruncia mea 
le-am auzit dela părinţii mei și dela alți bătrâni, le-am cetit în felu- 
rite istorii, iar, după ce am venit în stare a cunoaște lumea, am fost 
martor ocular, ba adese, în felurite funcţii şi misiuni ce după vreme 
în cursul vieții am ocupat, am fost şi actor la cele întâmplate, ce voesc 
a descrie; şi atât s'au întipărit în mintea mea, încât, deși din memorie 
le povestesc, nu mă tem că voiu fi desmințit și pot chiar cu data lor 
precisă a le însemnă. 

La anul 1800 până la 1802 domniau Fanarioţii. In Muntenia, 
Mihai-Vodă Suţu bătrânul și în Moldova, Alexandru-Vodă Suțu 
Drago-zaadt, iar Turcia, mai cu osebire aceă europeană, supt Împărăția 
lui Sultan Selim, se află într'o adevărată anarhie. Mulţime de aghiani 
şi alți dregători turci supt nume de rebeli răsculați; bande de multe 
mii de hoți organizate ce prădau fățiș şi pustiau cea mai mare parte 
a Bulgariei 2). Şi mai grozav, mai cumplit decât toți revoltaţii era 
Pasvantoglu, care cu câţiva ani înainte cuprinsese cetatea Vidinşi îm- 
prejurimile lui şi atâta se întărise, încât nici oștile Sultanului, trimise cu 
favoritul lui, Gezaerli Hasan-Pașa, nu putuseră a-l supune, și se făcuseră 
spaima bieților locuitori ai țărilor noastre, mai vârtos ai Munteniei. 
Domnul şi boierii Munteniei nu puteau hălădui decât cu grele dări 
de bani și plocoane, și nici aşă nu-l puteau mulțămi: la cea mai mică 
nemulțămire: amerințări, şi amerințări așă de teribile, încât, la înce- 
putul anului 1802, înăsprindu-se asupra lui Mihai-Vodă, nu știu pentru 
ce griefuri, și amerințând mai serios, au insuflat tuturora frică, panică, 
de s'au risipit, nu numai orașele şi satele de peste Olt, ci şi din 
Valahia Mare, şi chiar Bucureștii s'au spart. Vodă, toți boierii şi cei 
mai notabili orășeni au pribegit, năzuind în Transilvania. Spuneau 
bătrânii că rămâne orașul pe mâna vagabonzilor și a golanilor. Multe 
excese şi prădăciuni s'au comis, că, găsind insignele Domniei, le în- 
vestise un brahagiu arnăut. Și poate ar fi ars şi Bucureştii dacă nu veniă 


1) Pp. 313—347. — Scris în 1872. 

2) « Aceştia se numiau cârjalii, şi spun că aveau obiceiu după ce mîncau și prădau 
un târg sau un sat, să ceară și diş-parasi, adică plata ostenelii dinţilor, rămas 
proverbial». 

Tersenich-oglu, aianul de Rusciuc, ca să puie capăt neorânduielilor, 
înfrânând pe perturbatori. 

După fuga lui Mihai-Vodă Suţu, Poarta, luând știre, a numit pro- 
vizoriu Domn al Valahiei pe Alexandru-Vodă Suţu, Domnul Mol- 
dovei, dar n'a apucat să se întroneze, că l-a întâmpinat mazilia din 
amândouă Domniile, în cale la Focşani, şi în locul său s'au numit Domni, 
la Moldova Alexandru-Vodă Moruzi și la Muntenia Constantin-Vodă 
Ipsilant, amândoi creaturi ruseşti și cu totul devotați ei. 

Cauza disgraţiei lui Alexandru-Vodă a fost pentrucă eră partizan 
franțuzesc şi Napoleon I-iu, atunci Intâiu Consul, începuse a pre- 
domni în lume. 

Rusia, izbutind a scoate dela Sultan Selim renumitul hatişerif de 
1802, prin care se fixau Domniile, până atunci neașezate, pe şapte ani, 
dar tot la familiile Fanarioţilor, se micşurau dările către Poartă, și alte 
multe imunităţi din privilegiurile pierdute, Rusia, zic, nu puteă să 
lase pe Alexandru-Vodă pe tron, și i-a fost de nevoie a intrigă pentru 
creaturile ei. 

Acești doi Domni, Moruzi și Ipsilant, din cei mai buni Fanarioţi 
ce au avut țările, au domnit patru ani, şi spun bătrânii că a fost mult 
bielşug, și țările, resimțindu-se de înțeleapta lor oblăduire, începuseră 
bine a se împoporă şi a se îndreptă. 

Poate ar fi domnit până la termen şi ţările sar fi aflat și mai bine, 
dacă nu se amestecă politica cea mare a lumii până și în ungherele 
noastre. Chestia Orientului, căreia facem și noi parte şi care şi astăzi 
încă stă nedeslegată, a fost calul de bătălie şi locul de luptă între 
Franța atotputinte şi Rusia ce se nevoiă a-și sprijini avantagiile și 
preponderența ce prin multă trudă şi vărsări de comori şi de sânge 
aveă căpătate dela Turcia. 

Napoleon, învingător a tot continentul Europei, proclamat de cu- 
rând Imperator al Francezilor, voind a împiedecă Rusiei influența 
în Orient şi prin urmare a expulză din Domnia țărilor noastre pe 
partizanii ei, a trimis în solie mare la Constantinopol pe vestitul său 
compatriot Sebastiani şi a izbutit a se destitui și a se înlocui la Mol- 
dova cu Scarlat Calimah și la Muntenia cu Alexandru Suţu; şi Moruzi 
a purces la Constantinopol, iar Ipsilant a apucat la sănătoasa, a fugit 
în Transilvania şi de acolo în Rusia. 

Rusia, pe de altă parte, după ce s'a încercat prin ajutorul Engliterei 
cu sforțarea Dardanelelor și intrarea în Constantinopol a flotei co- 
modorului Smith, a înşfăcat ţările noastre fără declarație prealabilă 
de rezbel. 

Ocupaţia ei a durat şase ani şi, cât a costat-o sânge şi comori, numai 
registrele ei ar puteă să ni spuie, cu toate că pentru comori nu prea 
e de plâns, căci, după cum adeverează istoria, Englitera le plătiă; 
se spune o anecdotă, că Alexandru I-iu, de câte ori voiă să cerceteze 
socotelile acelui resbel de Orient, îl apucă durere de cap și le zvârliă, 
atâta erau de enorme cheltuielile. 

Poate că sar fi eternizat ocupaţia Rusiei pe spinarea noastră dacă 
la 1812 nar fi pornit Napoleon I-iu asupra ei cu lumea toată. De 
nevoie au fost Ruşii să facă pace cu Turcia chiar cu paguba ei şi să 
ne părăsească; şi poate aşă ar fi fost dacă Turcia ar fi fost mai bine 
organizată şi mar fi existat Fanarioţi trădători; în loc de a pierde din 
conchistele ei de mai nainte asupra Turciei, ea a izbutit a desmădulă 
Moldova și a răpi jumătate țara din Nistru până în Prut supt nume de 
Basarabia. 

Nu târziu după această pace dezastroasă, Turcia, deșteptându-se 
din letargia ei și cunoscând trădarea, a descăpățânat pe Dimitrie 
Moruzi, Marele Dragoman și primul făptuitor, ce se află în Ordie, 
şi pe fratele său Panaite Moruzi, în Constantinopol. “Dar ce folos! 
Basarabia a rămas în veci pierdută; şi, ce e mai dureros pentru tot 
Românul, să privim cum guvernul rusesc, prin toate chipurile, se 
nevoiește a o desromâni. 

Rusia, intitulată protectrița noastră, după ce cu câţivă ani mai 
înainte unelteşte a se rupe un colț din țară şi a se cedă Austriei supt 
numele de Bucovina, apoi forțează pe Turcia a-i cedă ceeace nu eră 
a ei, altă jumătate din țară; şi aceasta este dreptate? Dar ce să mai 
zicem. noi când vedem o nație întreagă de zeci de milioane și o țară 
de zece ori mai spațioasă ca România ștearsă din harta lumii, des- 
mădulată, împărţită, gemând în sclăvie şi pierzându-și până şi numele ? 

Negreşit că această soartă ne așteptă și pe noi, şi numai evenimen- 
tele extraordinare, care în şirul acestei naraţii se vor vedeă, ne-au putut 
salvă, așă ciuntiți cum ne aflăm și cum am scăpat până acum neînghițiți 
de colosul Nordului; că, despre bunăvoința Rusiei, destul să amintim 
manifestul lui Nicolae I-iu dela 1848, prin care ni tăgăduiă până 
şi originea, care ziceă că se pierde în noianul veacurilor, ne trată de 
utopiști şi voiă să ne aibă numaidecât podani ruseşti. 

Destul acum despre aceste, despre care vom aveă prilej a vorbi şi 
mai în urmă; să ne întoarcem la şirul evenimentelor. 

După pacea din 1812 sau numit Domni la Muntenia lon-Vodă 
Caragea și la Moldova Scarlat-Vodă Calimah, fost prizonier în Rusia 
în timpul campaniei, şi odată cu ei a venit și ciuma, care a secerat 
multă lume, și toate calamitățile de mai înainte. Cum au domnit 
aceştia este de domeniul istoriei și spaţiul ce mi-am proiectat nu-mi 
permite a mă întinde; atâta numai pot afirmă că România eră foarte 
jos căzută: nicio îmbunătăţire, nicio milă pentru popor. Domnii, și 
mai cu osebire Carageă, se vede că avuseră prea scump cumpărată arenda 
Domniei, că, unindu-se cu boierii porecliţi ai țării și având aduși cu 
dânşii stoluri de Greci flămânzi, s'au pus a prădă cu toţii țările, adecă 
sărăcimea, fără milostivire, și am văzut cu ochii miei în Muntenia 
oameni puși la tortură pentru dările fiscale. 

Străinismul atâta se îmbuibase şi românismul așă căzuse în bat- 
jocură, încât eră ruşine a se numi cineva Român, rămas acest nume 
venerabil numai opincarilor; și Grecii, până mai dăunăzi, cu cuvântul 

Vlachos însemnau numai pe țăranul cultivator. Puținele școale ce 
aveam erau greceşti, educaţia tuturor claselor dela opincă în sus se 
făceă în limba greacă, conversaţia în societate, corespondențele intime 
erau grecești, ba şi sacerdoțiul se grecise, iar limba română eră zvârlită 
în gura opincarilor şi cartea ei bună numai pentru popii opincari. 

Nimicnicirea oștilor franceze în Rusia, căderea definitivă a lui 
Napoleon I-iu au dat şi mai mare vâlvă și putere Rusiei și a slăbit și 
mai mult pe debila ei victimă, pe Turcia. Nemulțămită numai cu pro- 
tectoratul țărilor noastre, unde voinţa ei eră lege și Domnii greci mai 
mult supușii ei decât Turcilor, şi cu protecţia creştinilor din cuprinsul 
Imperiului Turciei, voiă să răstoarne acest Imperiu prin insurecția 
popoarelor creştine subjugate şi mai vârtos a Grecilor. Indemnă, 
ajută și prin fapte; spionii şi emisarii ei cutreierau provinciile Turciei. 
Eterii sau confraternități de conspiratori se înjghebau pretutindeni, 
bani se adunau și vulcanul stă numai să izbucnească. 

Intre aceste, la anul 1818, Vodă-Carageă, după ce s'a îndestulat de 
prăzi, într'o zi de vară, după ce a asistat la îngroparea bătrânului 
Radu Golescu (eram și eu față), şi-a luat comorile, a trecut în Transil- 
vania și de acolo din țară în țară până la Pisa, în Italia, unde s'a 
statornicit. 

Din această pribegire n'a urmat nicio tulburare în ţară, şi Turcia, 
fără să facă cea mai mică persecuție cuiva, s'a grăbit a numi Domn 
pe Alexandru-Vodă Suţu, atâta de persecutat de ceilalți Fanarioți și 
de Rusia şi nenorocit, menit să moară de otravă, precum se va vedeă. 

Iar Scarlat-Vodă Calimah, mai credincios și poate mai conştiincios, 
a stătut la Domnie până la împlinirea a şapte ani. Poate că nu avea 
nici așă mult a se teme ca Carageă; pentrucă, ce e drept, dacă m'ar 
fi avut pe lângă dânsul mulțimea de Greci lacomi şi boieri pământeni 
şi mai lacomi, s'ar socoti de un Domn din numărul celor buni Fa- 
narioți: om blând, omenos, -dar slab, se lăsă cârmuit de cei de pe 
lângă dânsul şi de Doamna lui, și, de se va fi făcut vreun rău în ţară, 
lor trebuie să se atribuie. Mazilindu-se din Domnie, s'a dus la Con- 
stantinopol, ca să moară zugrumat în exil la Forbali, în Asia Mică. 

Amândoi aceşti Domni, în țările lor respective, au lăsat coduri de 
legi trase din codurile franceze, compuse în limba greacă şi apoi tra- 
duse pe românie: al lui Carageă numai o prescurtare, un extract de 
legi, al lui Calimah mai pe larg, nu mai puțin însă defectuoase şi poate 
şi traducerea abătută; dar, oricum, dacă ar fi fost cine să le aplice 
în conștiință, tot ar fi fost de folos societății. 

In anii din urmă ai Domniei lui Carageă a venit în Bucureşti un 
Gheorghe Lazăr, Român transilvănean, om învăţat şi bun patriot. 
Prin ajutorul și protecția câtorva boieri pământeni și a Mitropolitului 
român Lupu, a izbutit a deschide în chiliile Sfântului Sava cea din- 
tâiu şcoală deoarecare însemnătate în limba română și, atrăgând la 
sine mulți din tineri, pe lângă prelecţii, s'a pus a li insuflă idei nouă 
pentru dânșii, spiritul românismului, mândrie națională şi iubire de 

patrie:-că Grecii cu limba lor sunt nişte împilatori de cari trebuie 
odată să se desbere, că ei sunt Români și ţara trebuie să fie a lor. 

In zădar Grecii s'au încercat a persecută școala lui Lazăr, că ea de 
ce mergeă se întăriă și în scurt timp aşă progrese a făcut, încât adepții 
ei au fost destui ca să răspândească ideile nouă în toată România. 

Din această școală au ieșit Eufrosin Poteca, Ion Eliade Rădulescu, 
Petrache Poenaru și încă mulți alţii, şi tot din această școală, cu puțin 
înainte de revoluţia grecească, s'au ales patru tineri și s'au trimis în 
Italia pentru studii mai înalte pe socoteala Statului. Incât un singur 
om, Gheorghe Lazăr, a fost capabil a regeneră România şi a ne face 
ceeace suntem. Numele lui trebuie să rămâie nemuritor la noi și în 
veci trebuie să-i păstrăm recunoştinţă. 

După mazilia lui Calimah s'a numit Domn la Moldova Mihai Gri- 
gore-Vodă Suţu, strănepot bătrânului Mihai-Vodă Suţu, tot după 
intrigile Rusiei, iniţiat planurilor ei și gata a le pune în lucrare, 
precum în curând s'a văzut. 

Dela anul 1819 până la începutul anului 1821, afându-mă atașat 
pe lângă doctorul 'Tipald, Caimacamul Craiovei, în calitate de secretar 
în limba greacă și căpătându-i încrederea, am avut prilej a cunoaşte 
din corespondenţele lui cu contele Capodistria, atunci la Petersburg, 
confident Impăratului Alexandru, şi cu alte persoane grece însemnate 
uneltirile și planurile Eteriei grecești, şi izbucnirea eră iminentă. 

La începutul anului 1821, Alexandru-Vodă Suţu moare otrăvit şi 
chiar în Ianuar, când încă Suţu nu-și dăduse sufletul, din curtea lui 
Pini, general-consul rusesc, se smulge un Slugerul Tudor Vladimirescu, 
creatură rusească, cu 40 de Arnăuţi, trimis să insurecționeze cele cinci 
judeţe de peste Olt. Iar în Februar trece Prutul şi vine în lași generalul 
rusesc Alexandru Ipsilant, fiul fostului Domn Constantin-Vodă, cu 
o mulțime de vagabonzi de toate naţiile. Mihai-Vodă îl primește cu 
solemnitate, boierii i se închină, Mitropolitul îi sfințește steagurile, 
nişte bieţi Turci aflaţi în oraș se omoară — și iată revoluţia proclamată 
şi chiar începută, şi Moldova comprometată. 

Dar pentru ce această revoluţie, cine o face și cu ce mijloace ? Afară 
de Greci și câţiva boieri greciți, nimeni nu ştie nimic, și toți o atribuie 
planurilor Rusiei și că în curând oștile rusești, de care gemeă Basarabia, 
au să treacă Prutul. Tot odată şi în Țara Grecească și în alte provincii 
ale Turciei au izbucnit pe apă și pe uscat la mai multe locuri insurecții, 
şi mai cu samă în Moreia (Peloponesul); s'au iscat atunci lupte crân- 
cene, rezbel de exterminare şi mult sânge nevinovat a curs, mare eroism 
şi abnegaţie s'a văzut, dar şi mai mare pustiire și scădere pretutindeni. 

Sultan Mahmut, ce domniă pe acele vremi, văzându-se înfășurat 
în atâtea nevoi, în mânia lui, ca să-și răsbune, a pus sabie în creștini 
şi mulți a omorât, poate și nevinovați, dar şi pe Fanarioți şi pe călugări 
mi i-a curăţit de rudă, de sămânță, şi poate că în fanatismul turcesc 
ar fi omorît pe toţi creştinii din Imperiul lui, dacă nu sar fi temut 
de Puterile Europei. 

Aceste, la rândul lor, văzând cele ce se petreceau, au întrat la grijă 
despre manoperile ` Rusiei, şi Englitera şi Austria mai cu samă, care 
nu voiau să cadă Turcia, s'au sburlit tare şi au cerut cont Rusiei. S'a 
hotărît congres la Laybach, și acolo s'au adunat toți potentații Europei; 
strâmtorându-se pe Împăratul Alexandru să răspundă asupra eveni- 
mentelor, a tăgăduit și a desavuat tot, şi iată cauza pentru care oștile 
lui pau trecut Prutul. 

Turcului i s'au deslegat mânile să-și împace cum va puteă popula- 
tiile. Prin urmare şi el aice la noi a trimis leniceri la Moldova, ca 
mai culpabilă, şi relele ce au făcut sunt de notorietate publică, iar 
Muntenia au dat-o asupra lui Mehemet Ali-Paşa de Silistra, care în 
adevăr s'a purtat mult mai blând şi ţara n'a prea pătimit. Misia lor 
a fost de a curăţi țările de insurgenții aventurieri, străini, căci local- 
nicii, mai vârtos adevărații Români, n'aveau nicio părtăşie. Uşor li-ar 
fi fost 'Turcilor și în scurt timp şi-ar fi putut împlini misia, dar prin- 
seseră milă de ţară şi mai că nu mai voiau să se mai ducă nici ei. 

Se vede însă că n'a prea fost pe voia lor, că numai ce s'a văzut un 
ordin dela Poartă către Paşa de Silistra, serascher și plenipotent asupra 
ambelor Principate, pe la începutul anului 1822, ca să aleagă câte 
şapte din cei mai notabili boieri din cei de față dela fiecare principat 
şi să se trimită la Constantinopol. Așă s'a și urmat, şi aproape de Paști, 
fiind sosiți toţi în Silistra, au făcut acolo sărbătorile și apoi au pornit 
la Constantinopol. Niciunul din ei nu știă pentru ce erau chemaţi 
şi se pierdeau în conjecturi felurite; numai de Domnie nu li trecea 
prin gând. Și cum mai puteă gândi vreunul când acest drept îl pier- 
duseră țările cu o sută de ani în urmă și-l căpătaseră Grecii fanarioți, 
încât Domniile acestor două ţări le socotiau de moștenirea lor? Știu 
anxietatea și grija boierilor la pornire, pentrucă am fost martor ocular, 
aflându-mă atunci în Silistra cu oarecare funcție pe lângă Pașa de 
Silistra, şi, cât am zăbovit acolea, am fost împreună cu dânșii. In sfârşit, 
au ajuns la Constantinopol şi câteva luni nu s'a mai auzit despre ei 
nimic. Tocmai pe la jumătatea verii ni-a venit ştire că s'au numit 
Domni dintre aceşti boieri: la Muntenia Banul Grigore Ghica, iar 
la Moldova Logofătul Ion Sturdza. 

Prin aceasta a picat steaua Fanarioţilor: au pierdut Domniile pentru 
totdeauna, ba încă li se confiscase şi averile nemișcătoare ce aveau 
aice într'amândouă țările, precum şi ale mănăstirilor greceşti, și până 
la invasia Ruşilor dela 1828 veniturile se adunau în cassele Statului, 
şi se cam curăţiseră binișor țările de Greci. 

Au venit Domnii, s'au instalat, au domnit până la menţionata invasie ` 
şi cum au domnit și despre caracterul lor și starea țărilor se va vorbi 
mai în urmă. Acum vin a zice cevă în treacăt și despre revoluția Gre- 
cilor în țările noastre, întăritarea de popor a lui Tudor Vladimirescu, 
înarmarea Căminarului Sava şi sfârşitul ce a avut. 

Turcii de pe la serhaturi, de frica Rușilor, deocamdată n'au făcut 
nicio mișcare, și Ipsilant, găsind câmp liber, a pornit din Iaşi spre 

Bucureşti, cu puţina oaste ce-şi închipuise, şi a ajuns la Ploeşti; de 
acolo s'a lăsat la Bucureşti și, fiind nesigur acolo, s'a suit la 'Târgo- 
vişte, unde şi-a așezat cvartirul-general, puind la contribuţie judeţele 
din preajmă, până ce au venit Turcii de l-au poftit afară, adecă l-au 
luat în goană, l-au bătut la Drăgășani, i-au omorît cea mai mare parte 
din Greci, încât, scăpat ca vai de el în Transilvania, Guvernul austriac 
l-a închis într'o cetate, şi acolo s'a topit. 

Cât pentru Tudor Vladimirescu, am vorbit şi alocurea, şi aice nu 
voiu aminti decât în scurt pruesele lui şi ce a devenit. Purcegând din 
București cu 40 de Arnăuţi aleși și bine înarmaţi, nu s'a oprit nicăiri 
până la Râmnicul Vâlcii, şi acolo a stat în târg de şi-a potcovit caii, 
şi a luat drumul la Târgul Jiiului. A mers la tahtul isprăvniciei, a luat 
toți banii câți a găsit în sămeșie, a arestat pe ispravnici, i-a înlocuit 
cu alţii, a pus pe frate-său Vistierul Pavel sameş și a început a da 
proclamaţii incendiare şi a recrută oaste; în puţine zile adunând 
ca la soo, s'a tras în mănăstirea Tismana. Căimăcămia, luând ştire 
îndată, a pornit într'acolo pe Slugerul Ion Solomon şi alți căpitani 
cu toţi pandurii şi Arnăuţii, dar, până să ajungă la dânșii, insur- 
genţii se înmulţiseră foarte, că se răsculaseră mai întregi judeţele 
Mehedinţi şi Gorj şi veniau cu miile de se înrolau la Vladimi- 
rescu; încât el, văzându-se în forță mare, a plecat cu gloate multe 
spre Craiova şi a poposit la mănăstirea Strehaia, în depărtare de o 
poștă. Acolo i-au ținut calea, atât Solomon cu ai lui, cum și Serdarul 
Iordachi, Farmachi şi alți căpitani, cu mai multe sute de Arnăuți, 
trimiși de Divanul dela București. Sau hărțuit ceva, au stricat ceva 
muniții pentru ochii oamenilor, dar după puţine zile s'au împăcat și 
au venit cu toții la Craiova. Atunci să fi văzut spaimă pe Craioveni; 
fugiă care încotro puteă, că se dusese vestea de cruzimile și despoierile 
soldaţilor Domnului 'Tudor, ocârmuitorul Adunării Izbăvirii, că așă 
începuse a se intitulă, care mai cu samă pe ciocoi (boieri de orice 
treaptă) și pe cochinţi (Greci, arendaşi de moşii) îi potopiă. Cam aveau 
dreptate bieţii soldaţi să facă prădăciuni, că aceasta eră toată solda lor 
și numai din prăzi trăiau. 

In Craiova nu s'au zăbovit prea mult şi au luat drumul la București 
toți cu toate puterile lor. Dar pe drum oastea lui Tudor voiă să-și 
exercite meseria şi, în lipsă de alte chilipiruri, au prins a prădă și 
bisericile. Asta nu veniă la socoteală Domnului Tudor, pentrucă nu 
voiă să treacă în ochii lumii tocmai ca tâlhar de codru, şi a prins a 
cam înfrână pe făptuitori, cam spânzurându-i, cam tăindu-i. Au prins 
şi soldaţii a se desgustă de el, a-l părăsi şi a se întoarce de unde 
veniseră, încât nici cu jumătate din câți purceseseră n'a ajuns 
în Bucureşti. Oricum, bine, rău, a ajuns. Dar boierii şi toate clasele 
orăşenilor cele înstărite mau voit să-l aștepte şi au emigrat cu 
miile la Brașov. Cu toate aceste, tot rămăsese multă lume, acei 
fără mijloace de a emigră, şi totdeauna sunt mai mulți săraci decât 
bogați. 

Căminarul Sava, creatură a lui Calimah-Vodă — apropos de Cali- 
mah, uitasem să spun că, după moartea lui Alexandru-Vodă Suţu, 
Poarta îl numise Domn la Muntenia, că-şi trimesese caimacami pe 
cumnatu-său, Postelnicul Costache Negri, și Hatmanul Ștefanachi 
Vogoride, cari şi veniseră până la Silistra și așteptau evenimentele —, 
Sava, în lipsă de alte autorităţi, îşi însușise poliția orașului, cu consim- 
țimântul orășenilor rămași, şi-şi făcuse o forță imposantă, înrolând pe 
toţi tabacii şi pe cine mai găsise bun de arme. Când a venit Tudor, 
Sava nu a îngăduit să dispuie de oraș, și a trebuit să se mulțămească 
a-și casernă oștile în Mitropolie și în preajmă și el a-și aveă reședința 
în mănăstirea Cotroceni. Puțin după sosirea lui Tudor a sosit şi Ipsi- 
lant la Colentina, dar nici pe dânsul au îngăduit a întră în oraş. 
Ipsilant s'a tras la Târgovişte, cum am zis, iar Domnul Tudor a 
prins a-și luă atribuţiile suveranității şi, din oarecari boieri ce mai 
rămăseseră alcătuind un simulacru de Senat sau Ministeriu, s'a pus 
a administră țara, adecă atâta spațiu cât i se întindeă puterea, o mică 
întindere de loc; numiă ispravnici pe la județe și alți funcţionari şi 
formula ordinelor lui eră: «Dela Slugerul Teodor Vladimirescu, 
ocârmuitorul Adunării Izbăvirii, către. ..». 

Mult n'a ţinut această stare de lucruri, că Meemet Ali-Paşa de Si- 
listra, numit de Poartă serascher expediției din amândouă Principatele, 
a scos pe chehaiaua lui cu mai multe mii de oști, Zaporojani și Turci, 
din Europa și din Asia, și, dându-i și pe Costache Negri, unul din 
caimacamii lui Calimah, l-a pornit spre București, iar la Moldova 
a dat asupra Pașii de Brăila să meargă cu oardele de Ieniceri şi alte 
oști din preajmă și cu artilerie, şi a numit şi Caimacam Moldovei pe 
Ștefanachi Vogoridi, unul din caimacamii lui Calimah. 

In Muntenia treaba a fost ușoară. 'Turcii au ocupat Bucureştii fără 
turburare, fără vărsare de sânge, pentrucă Domnul Tudor dăduse 
înapoi spre Piteşti și nici mai eră ostil Turcilor, după ce ceruse a 
capitulă prin ambasadorii ce aveă trimiși la Silistra, Constantin Boră- 
nescu şi Ioniță Jâianu, cum alocure am arătat, ba încă promitea ca 
el să scoată pe Greci din țară și să stingă revoluţia. Ipsilant se află 
la Târgovişte, iar Sava, îndată ce au sosit Turcii, s'a unit cu dânşii. 

Statornicindu-se ordinea în București şi administrația țării luându-și 
cursul ei regulat, Chehaia-Pașa, de curând avansat la acest rang, a 
gătit expediție numeroasă de Turci Zaporojani şi Sava cu ai lui, şi 
i-a pornit asupra insurgenților. Ci Domnul Tudor, ajungând până la 
Golești, trădat de ai lui, a fost prins de Serdarul Iordachi cu ai lui, 
în ziua de 20 Maiu 1821, trimis în fiare la T ârgoviște și acolo osândit 
de Ipsilant ca trădător cauzei lor, și omorît. Iar rămăşița oştii lui, cu 
Hagi-Prodan şi Macedonschi, s'a unit cu Grecii. 

Apoi Turcii, luându-i pe toți din urmă, Greci, Arnăuţi și panduri, 
i-au împins până i-au trecut Oltul la Drăgășani, și acolo au trebuit 
a se bate. S'au bătut, și insurgenții, învinși cu mare pierdere, s'au risipit 
care încotro au putut scăpă, dar mulți și în urmă au perit, aduși de 

țărani, că iertare nu eră. Pandurii mai cu samă și cu mavroforii au 
perit, căci Arnăuţii toți, cu Serdarul Iordachi și celelalte căpetenii, 
mai dela începutul luptei s'au retras şi, luându-și drumul prin munti, 
au ieşit tocmai în Moldova, unde au prins mănăstirea Secu şi acolo 
au ţinut războiu îndelungat timp, precum se va vedeă mai la vale. 
Spun că, precum erau insurgenții concentrați la Drăgășani, dacă ar 
fi stătut toți grămadă să dea piept, de n'ar fi şi învins, dar mult rău 
ar fi făcut 'Turcilor şi scump şi-ar fi vândut viața. Că aveau și ei im- 
pozant număr de oameni, ca la 1.500 ai lui Ipsilant, cel puţin alți atâția 
panduri ai lui Tudor şi vreo opt sute Arnăuţii lui Serdar Iordachi, 
oameni aleși, încercaţi, toţi călări, bine armaţi, al cărora eroism s'a 
văzut la Secu, şi ei valorau cât toți ceilalți. 

Na fost însă aşă: unul de altul nu ascultă; nu se înțelegeau. Ipsilanti 
cel dintâiu a apucat fuga, Arnăuţii s'au debandat, și restul au perit 
victime. 

Cu lupta dela Drăgășani s'a stins revoluţia din Muntenia şi oștile 
triumfătoare s'au înturnat la București pe la finitul lunii lui lulie. 

Acum rămâneă Sava cu ai lui. Turcii, cu tot serviciul ce li făcuseră, 
puseseră în gând să se curăţe și de dânșii. Găsesc unealtă pe un 
Udriski, agent austriacesc, în care nenorocitul Sava aveă încredere şi-l 
înşelă a întră în București. Tac puţine zile, și la 7 sau 8 August, 
bine nu-mi aduc aminte, când cetaşii lui erau răspândiți pe la casele 
lor, cei mai mulţi părinţi de familie şi înrolați în bune intenții, numai 
pentru apărarea căminurilor lor, Chehaia-Paşa poftește pe Sava, deli- 
başi Mihali, Ghenţaga şi alte somități să vie la conacul lui, ca să re- 
compenseze trudele lor. Abiă întrați într'un antret întunecos, și toți 
se omoară de oameni înadins postați. Acesta fu signalul uciderii și 
a cetaşilor lui. 

Mă aflam în București în aceă zi și am fost martor ocular al cruzimii 
Turcilor. Alergau pe ulite în toate direcţiile dangalacii desculți, cu 
capetele goale şi cu iataganele în mână, și, unde întâlniau om, supt prepus 
măcar, de ai lui Sava, pe loc îl oborau, îl desbrăcau, îi tăiau capul, 
pentru care aveau un premiu, și alergau la altul. Această zarvă a durat 
trei zile, în care mulți nevinovați au perit. 

Dar se vede că:eră menit ca nici Turcii să scape neînfruntați, că, 
chiar din ziua dintâiu, rupându-se o ceată de 29 indivizi, supt co- 
manda căpitanului Tănase. Hirariotul, om viteaz, demn de mai bună 
soartă, cu care avusesem prilej a face cunoștință mai înainte și-mi 
spuneă că a servit la Neapole supt regele Ioachim Murat, iar în ziua 
aceea se află cvartiruit în casele Serdarului Marcu din mahalaua 
Oltenilor, au năzuit în biserica din aceă mahala, zisă biserica Olte- 
nilor, și au ţinut de Duminecă până Marţi, până ce s'au topit toți; 
dar și-au răsbunat lor și companionilor lor cu asupra, că fără exage- 
rație mai multe sute de Turci, şi mai vârtos Zaporojani, au ucis sau au 
rănit; niciun glonte al lor n'a fost pierdut și, până n'au pus tunurile și 
au bătut biserica toată ziua Luni şi cât au fost în viață asediați, n'au 

putut răsbate Turcii. Aşà s'a curățit Țara Muntenească de insur- 
genti. 

Peste Olt, Paşa de Vidin, trimețând pe Silihtarul lui cu oști la 
Craiova, a făcut dreptate cu toți cetașii lui Tudor, că i-a spânzurat cu 
grămada şi a curățit țara și de hoți și de Arnăuţii ce mai rămăseseră 
supt comanda unui Serdarul Iamandi Giuvara. 

lar în Moldova au urmat lupte mai mari, că, din toate părțile adu- 
nându-se Grecii revoluționari și alţi străini ce luaseră parte la malul 
Prutului drept Sculeni, cu gând ca să scape la Ruși, i-au năpădit Turcii 
cu putere mare și cu artilerie și i-au stricat rău, că mulţi au ucis, mulți 
s'au înecat în Prut şi puţini au scăpat de cea parte. Mai rămăsese 
Serdarul Iordachi, Farmachi, cu Arnăuţii lor, în mănăstirea Secu, cu 
cetaşii lor. Aceștia au ținut războiu mai multe luni, şi mulţi Turci 
au ucis, mult eroism au arătat, până ce cei mai curagioși, pierzând 
orice speranță, n'au voit să se predeie, ci, pândind tocmai când Turcii 
năvăliseră în mănăstire, Serdarul Iordachi însuș a aprins prătăria, și 
au perit cu toții, împreună cu multe sute de vrăjmași ai lor. Numai 29, 
mai mișei, împreună cu Farmachi, s'au predat “vii, pe cari Turcii, tri- 
mețându-i la Silistra în lanțuri, unde am avut prilej a-i vedeă şi eu, 
și de acolo spre Constantinopol, în cale i-au tăiat, şi cu aceasta a luat 
sfârșit revoluţia şi în Moldova. 

Socot că nu mi se va bănui că m'am prea întins cu descrierea revo- 
luţiei dela 1821, la care pământeni prea puţină parte au luat, şi nici 
au trebuit să ia, şi cu drept cuvânt s'a numit grecească, că a Românilor 
n'a fost. Am amintit aicea mai multe împrejurări ce n'am văzut alo- 
curea scrise şi la care am fost martor ocular sau am avut prilej a le 
cunoaște bine. 

Dar să ne întoarcem la Domniile nouă. 

Odată cu numirea Domnilor, au trebuit şi oștile turcești să se re- 
tragă din țări. Din Muntenia, lăsând groasă garnizoană supt comanda 
lui Gavanosoglu, s'au retras în liniște și fără vătămarea poporului, 
iar din Moldova, unde asemene a rămas groasă garnizoană supt co- 
manda lui Chiciuc-Ahmet, oştile turcești, mai cu osebire lenicerii, 
după ce au ars orașul Iașii, în retragerea lor, multe supărări şi vexaţii 
au făcut, până ce au ieșit din ţară. 

In cursul de șase ani ai Domniilor lui Grigore Ghica și Ion Sturdza, 
țările s'ar fi îndreptat, rănile din trecut s'ar fi vindecat, că timpii au 
fost favorabili, lumea se adunase și se pusese pe muncă, dacă m'ar fi 
fost bântuite, pe de o parte de boala ciumii, de nesiguranță înlăuntru 
din cauza multor tâlhari, ce umpluseră codrii, şi mai cu samă de supă- 
rările Turcilor dela serhaturi, cari atâta se obrăzniciseră, încât mai 
toată partea câmpului în lungul Dunării o cotropiseră şi bieţii proprie- 
tari nu mai puteau exploată moșiile lor și erau siliți a le împosesiă 
la Turci cu nimica; și încă moșii care astăzi au venituri de multe 
sute de galbeni, li se împosesiau pe câte un morun, cinci ocă de icre 
şi o păreche de papuci cu mești de Țarigrad. 

Școlile grecești, odată cu Grecii şi cu limba lor căzând și pără- 
duindu-se, au prins a se înfiinţă școale românești, limba română a 
început a se purificà de cuvintele împrumutate dela toate națiile, 
neologisme a se introduce şi Românii a se resimți că sunt şi ei o nație. 
Aristocraţii şi cei ce aveau dare de mână au prins a trimete pe fiii 
lor ca să-și facă educaţia și să studieze în țările civilizate și toți porni- 
seră pe calea progresului, când ne-a prăpădit invazia Rușilor acea dela 
1828. 

La anul 1828, April 23 st. v., oştile rusești, fără manifestaţie preala- 
bilă, pe la mai multe puncte trecând Prutul, până în trei zile au și 
împresurat cetatea Brăilei și au apucat mulțime de Turci în ţară, 
negustori şi beșlii, cari, după convenţia dela Acherman, abiă în 1827 
încheiată, erau fără grijă de așă dâune. 

Mai pe urmă, Impăratul Nicolae, prin manifestul său, a arătat 
griefele şi motivele rezbelului, cele mai multe ca ale lupului cu mielul 
din fabulă; iar adevăratul motiv, că de mult gândiă rău Turcului, că 
mai vârtos reformele lui Sultan Mahmud și disciplinarea oștilor nu-i 
prea plăceau și mai cu samă că, fiind în pace și fără grijă de spre toate 
Puterile Europei, triumfător asupra Perșilor, plin de putere și de 
vâlvă după o pace de mai mulţi ani, apoi tânăr și ambițios, a crezut 
timpul și ocazia favorabilă să facă o mare lovitură. 

Odată cu Rușii intrați în ţară, Domnii au trebuit să înceteze de 
a domni, şi pe Grigore-Vodă Ghica "Ruşii, mulțămiți de purtarea lui, 
l-au lăsat în pace la casa lui, iar pe Ion-Vodă Sturdza, pentru oarecare 
griefuri și poate şi calomnii, l-au dus prizonier în Basarabia, la o 
moșioară a lui. Și, pentrucă cred că despre dânșii nu voiu mai aveă 
prilej a vorbi, însemnez aice ceeace ştiu despre dânșii și cum i-am 
cunoscut în viața lor politică. 

Grigore-Vodă eră boier de vremea veche, aristocrat în toată întin- 
derea cuvântului, fără învățătură solidă, dar educat pe metoda Fana- 
rioţilor, de puţin spirit, de puţină capacitate, dar onest, de un caracter 
ferm şi îndărătnic cât un Ghică, — că aceasta este proverbială în fa- 
milia lor; nesimţindu-se capabil, ascultă bucuros sfaturi și cei ce i le 
dau bune se resimţiau de recunoştinţa lui, dar vai de acei ce-i dau 
sfaturi greșite, sau îl vicleniau, că la dânsul nu mai aveau iertare! 
Iubiă poporul, ură jafurile şi eră teroarea impiegaţilor de orice clasă. 

De m'ar fi fost împrejurări grele, neatârnate de voinţa lui, el ar fi 
făcut ţara lui fericită — şi tot n'a lăsat-o în rea stare. 

Cât pentru lon-Vodă Sturdza, ce s'ar fi putut așteptă dela un om 
crescut și trăit la țară, fără nicio învățare, fără măcar educaţia fana- 
riotă a magnaţilor ţării! Că Sturdza eră, dar nu ca Săndulachi și ca 
Grigore Sturdza, şi Domnia îi venise tocmai ca lui Saul din Biblie; 
apoi eră şi cam trecut în vârstă şi-i cam plăceă şi băutura. Cu toate 
acestea, bunul simț nu-i lipsiă şi câte-odată le brodiă bine. Dacă n'ar 
fi fost încunjurat de netrebnici şi dușmănit și desprețuit de ceilalți 
aristocrați, ce priviau cu invidie Domnia lui, și, iarăși, dacă ar fi fost 

îmbrățoşat şi bine sfătuit de dânşii, tot ar fi făcut şi el bine țării 1); dar 
tot trebuie să-i mulțumim că n'a dus țara în prăpastie. 

Ruşii, după o luptă crâncenă de patruzeci de zile, luând Brăila, au 
trecut Dunărea, pela Satul-Nou, în Basarabia, şi, supt comanda feld- 
mareșalului Wittgenstein, s'au pus a bate cetățile din Bulgaria. Dar 
mari trebi mau isprăvit, căci, afară de luarea Varnei, la care a asistat 
însuș Împăratul Nicolae, și a câtorva altele mici cetăţi și bătălia dela 
Lofcea, care aproape a fost să o piarză, cu toată inegalitatea puterilor, 
încolo au avut tot decepții; soldaţii lor au murit de frig şi de foame 
supt zidurile Silistrei, corpul lui Rugevici s'a demontat cu totul, tunu- 
rile au fost siliți să le îngroape, şi au venit la noi în iernatec ca vai 
de ei. Ba ne-au adus şi ciuma, care a potopit mulțime de oameni în 
curs de un an, atât Ruşi, cum şi localnici. Că-mi aduc aminte că, eu fiind 
rânduit preşedinte la comitetul pentru stârpirea ciumii în Focșani, am 
înregistrat morți soldaţi ruși 5.500, iar localnici în Focșani și în județul 
Putnei peste 8.000; ajunsese la Focşani să moară până la 70 pe zi și, 
lucru straniu, neîncăput în mintea omului, Rușii nici într'un chip 
nu voiau să zică că e ciumă orientală, ci o numai boală lipicioasă, și 
vai de acel naiv ce ar fi afirmat că e ciumă adevărată, că ar fi pățit 
ca Călinescu dela București, care numai pentru atât a căzut în disgrație 
şi a fost mult timp exilat. Dar pentru ce aceasta ? Altă soluţie nu pot da 
decât că, după părerea mea, în Statele absolute şi despotice adevărul 
nu trebuie spus niciodată. f 

A mai dat peste țările aceste şi altă calamitate: Rușii, după științele 
ce luaseră de o mare îmbielșugare, sperau să se poată aprovizionă 
numai din țările aceste. In adevăr eră îmbielşugare relativă: pe atunci 
agricultura erà restrânsă, se cultivà numai cât erà de lipsă pentru 
hrana locuitorilor şi, la timpi favorabili, eră ceva prisos, pentrucă, 
comerțul cerealelor fiind cu totul închis și prisosul fiind destinat numai 
pentru Constantinopol, veniau 'Turcălăi și le luau cu fiat, puind înșiși 
ei prețuri arbitrare, încât bietul cultivator lăsă câmpii nelucrați și 
atâta sămănă cât să-şi poată țineă viaţa. A fost destulă o vară cât să 
consume Rușii cu atâta gloată tot prisosul ţării și li-a trebuit să se 
îngrijească a aduce din ţara lor, dar a căzut belea și țărilor ca să trans- 
porte toată aceă pâne dela Prut până la destinaţie: aici e răul. 

Rușii, îndată ce au întrat în ţară, au înființat Divanuri administra- 
tive supt prezidenţia la Bucureşti a contelui Palen 2) și supt vice-prezi- 
denția generalului Mircovici la Iași. Prin aceste Divanuri se împli- 
niau toate cererile armiei: personagiile Divanurilor, afară de Rusi, 


1) 4 Își luase de mentor, de consilier fără caracter oficial, pe un Iordachi Drăghici 
în anii din urmă: un rutinier din Visterie. Dar mari resultate nu s'au văzut din 
sfătuirile lui. La dânșii, Domn şi consilier se poate aplica proverbul grec: Tupios 
rupidv dOmyei ». E A 

2) « Nu după mult timp pe contele Palen l-a înlocuit Jultuhin, om aprig, model 
de Tătar, căruia însă ciuma i-a venit de hac, şi s'a înlocuit de generalul Chiselev, 
despre care vom mai vorbi». 

erau compuse de ciocoi ruseşti, şi oricine își poate închipui râvna lor 
să mulțămească pe stăpâni. Așă, în mijlocul iernii cei cumplite dela 
1828—1829, pe o zăpadă pe alocurea de un stânjen, pe un ger cumplit 
s'au pornit zeciuri de mii de care dela margenile țării la Prut, precum 
şi, în Muntenia, dela margenile țării la Focşani, ca să transporte pânea 
Rușilor. Aceasta a fost iarăș o calamitate pentru bietele țări, şi pot zice 
că a întrecut şi ciuma: mulți oameni au degerat, nenumărate vite au 
perit în cale, încât toate șleahurile erau pânzuite cu stârvuri, şi din 
aceasta s'a iscat o epizootie, care n'a mai avut păreche în analele țărilor. 

Impăratul Nicolae, nemulțămit de rezultatele campaniei în 1828, 
a înlocuit pe bătrânul Wittgenstein cu generalul Dibici, creatura lui, 
şi acesta, având mai bune mijloace, folosindu-se de avantagiile Varnei, 
acum în mâna Ruşilor, şi mai cu samă de inepţia și neajunsurile Tur- 
cilor, în 1820, a izbutit a trece Balcanurile, a cuprinde Adrianopolul 
şi a se apropiă cu avangarda sa de Constantinopol, rezidența Sul- 
tanului. 

Acum se trecuse de glumă. Europa întreagă s'a alarmat, Sultanul 
Mahmut s'a înspăimântat, Turcii s'au smerit, și chiar Rușilor nu li 
eră la îndemână, că biruința lor sămănă cu a lui Pirrus Epirotul. Toți 
doriau pacea şi toți au contribuit a se face, şi s'a încheiat în acel an; 
şi fără îndoială a fost în avantagiul Rusiei și în dezavantagiul Porții. 

Prin tractatul încheiat, Turcia recunoștea Rusiei dreptul de pro- 
tecţie în Principatele danubiene și asupra tuturor creştinilor de ritul 
grecesc din cuprinsul Turciei; se obligă a restitui Valahiei cetățile 
de-a stânga Dunării, Brăila, Giurgiu şi Turnul), cu tot teritoriul lor, 
toate insulele, bălțile și tot litoralul, ce după vremi cotropiseră Turcii, 
din Moldova şi Valahia. Asemenea să le restituie până în șenalul 
(matca) Dunării; să cedeze Rusiei delta Dunării cu gurile ei, cetăţile 
Anapa şi lenicalesi şi altele multe, care mai de care mai grele, dar decât 
toate mai oneroasă indemnizaţia resbelului, de mai multe milioane de 
galbeni, întrun termen hotărît de ani, pentru care, până la istovul 
plăţii, puneau zălog cetatea Silistra și drum de ocupaţie Principatele 
noastre. Se mai obligau a recunoaşte și reformele ce sar socoti de 
lipsă în Principate, adecă Regulamentul Organic, care atunci se pre- 
lucră. 

In urmarea acestui tractat, Ruşii au rămas stăpâni pe țările noastre 
şi ne-au desmierdat până la anul 1834. Bine am fost? Rău am fost? Zău, 
nu ştiu a vă preciză. Atâta ştiu că noi eram contați ca niște provincii 
ruseşti; ocârmuirea noastră eră analoagă. Și începusem a ne deprinde 
când, pe la 1834, ne-am surprins cu alegere de: Domni, în sensul 
Regulamentului Organic: «Domn pe viață, ales liber de către Adu- 
narea Obştească ab antiquo » — vorbă să fie ! In adevăr, Regulamentul 
Organic, de către Ruşi, până şi Camera Deputaţilor se înființase, aleși 


1) « Însă dărâmate şi desființate de a mai fi cetăţi; încă Giurgiul nu eră luat 
de Ruşi». : 


3. A. R. Memoriile Secţinnii Istorice. Seria III. Tom. XIII. Mem. 1. 

pe sprânceană, dar pe Domni i-a ales Cabinetul rusesc și i-a numit 
Poarta, fără să mai întrebe naţia. 

In Muntenia sa numit Alexandru Ghica, frate lui Grigore-Vodă, 
fostul Domn, iar în Moldova Mihai Grigore Sturdza și, după venirea 
lor în țări, s'au tras și Rușii, după o ocupaţie de șapte ani, împăcându-se 
cu Turcia pentru spesele rezbelului, parte plătite, parte iertate. Dar 
Rușii s'au tras numai cu numele, că Domnii nu erau decât niște dre- 
gători rusești, cari administrau țările supt tutela și controlul consulilor 
ruseşti şi nimic nu se făceă fără știrea lor. 

Aici este locul a vorbi ceva despre dregătoriile rusești ce au administrat 
țările pe timpul ocupaţiei și redactarea Regulamentului Organic, menit 
a reformă aceste țări şi a le pune într'o stare normală, căci mai înainte 
erau în adevăr neaşezate, cum ziceau bătrânii noştri, și, în toate, un haos. 

Chiselev, care precum am spus, succedase lui Zultuhin, pleni- 
potenţiar al Rusiei în Principate și preşedinte al Divanului Administrativ 
al Munteniei, a pus Regulamentul în aplicație. El a înființat miliția, 
sâmburele armatei noastre actuale, tribunale, Curți de apel, Curți 
princiare, aşezarea birurilor uniforme, oarecare școli naționale, şi 
într'un cuvânt a pus pe o cale oarecum regulată administrația țărilor, 
pe cât îi permitea absolutismul şi diplomaţia astuţioasă a superio- 
rilor lui. Multe instituții bune a făcut, și-i datorim recunoștință 
pentru blânda și omenoasa administraţie în timpul funcţiei sale, cu 
care multe rane a vindecat, şi țările supt oblăduirea sa prinseseră la 
suflet şi începuseră a prosperă. N'am ce mai adăugi pentru Mircovici, 
vice-președintele Moldovei, căci acesta, subaltern lui Chiselev, căută 
să se conformeze voinţii şi ordinului aceluia. 

Cât pentru Regulamentul elaborat de Rusia și impus Principatelor, 
nu pot zice alt decât că, deși vițios, ba foarte viţios, că împărțiă țara 
în două, în privilegiați şi neprivilegiați, că toate sarcinile le puneă în 
spinarea celor neprivilegiați, adecă pe biata opincă, adevărații Români, 
că creà nobleța ereditară cu privilegii exorbitante la noi, unde nu 
fusese niciodată, şi pentru cine? pentru câteva familii de origine 
străină, ce, după vremi, în timpii Fanarioţilor, se încuibaseră în țările 
noastre și prin vexaţii deveniseră posesori de mari averi: Rusia aveă 
interes a menajă pe privilegiați și a-i îmbuibă cu privilegii, pentrucă 
printr'înşii eră sigură a aveă supt picioare gloatele ignorante, și tă- 
ranul, după ce eră despoiat de Stat cu birurile, cădeă ilot proprie- 
tarului privilegiat, vicios, zic, Regulamentul, dar pe atunci eră de 
lipsă să fie ceva, să înlocuiască haosul şi anarhia: și Regulamentul 
a prins bun loc, zică orice vor zice utopiștii veniţi în urmă. 

Pe timpul ocupaţiei rusești s'au ivit cele dintâiu gazete în limba 
română: Gazeta Transilvaniei, din Brașov, redactată de Gh. Barițiu, 
Curierul Român, de Ion Eliad Rădulescu, în Bucureşti, și Albina Româ- 
nească, de Gh. Asachi, în Iaşi; foi incomplecte în adevăr, şi acele din 
Principate foarte supuse supt foarfeca cenzurii, dar tot eră ceva, tot 
un pas înainte. 

Domnii, instalându-se pe tronurile lor, sau pus a domni cum 
puteau și cum li se permiteă de Cabinetul rusesc. 

Alexandru-Vodă Ghica, mai puţin inteligent, nu cu mare învăță- 
tură, dar cu inimă bună și bun patriot, s'a încercat a-şi îmbunătăți 
țara: satele le-a pus la linie, în toate satele a înființat școli naționale, 
şcolilor secundare li-a dat avânt mare, a deșteptat mândria naţională 
și câte odată se ispitiă a se opune planurilor şi ordinelor ruseşti. Pur- 
tarea lui, cât de bună și lăudabilă, i-a cauzat căderea; că, după șase ani 
numai de Domnie, Rusia, asmuțând asupră-i pe privilegiați, a intrigat 
la Poartă de l-a destituit, și tot acei privilegiați au ales Domn pe 
Gheorghe Bibescu, dat trup şi suflet Rusiei. 

Cât pentru Mihai-Vodă Sturdza, mai inteligent şi mai ghibaciu, el 
a domnit patrusprezece ani, până după revoluţia dela 1848. Dar 
pentru dânsul îmi rezerv a vorbi la descrierea acei epoce pline de 
evenimente. 

Cea dîntâiu alegere de Domn solemnă şi în formă liberă a fost a 
lui Gheorghe-Vodă Bibescu. S'a ales, a mers la Constantinopol de 
a sărutat ciubota Sultanului și s'a instalat în Domnie cu mare pompă. 
Om învățat, educat la Paris, elocvent, spiritual, ager, se speră a fi 
un fenomen de Domn, când pe urmă s'a văzut că nu-i decât un Don 
Quichotte al Domnilor: bun orator, prost administrator; instituirile 
bune ale predecesorului său în părăduire, școlile la sate grajduri de 
boi şi lumea nemulțămită, mai ales pentru purtările lui private. 

Acum începuse a se adună din străinătate tinerimea mearsă la învă- 
ţătură și, venind în țară cu ideile ce căpătaseră de pe unde își făcuseră 
educaţia, și acei dela Paris mai exaltaţi, au prins a propagă ideile lor 
tinerimii din ţară, hulind administrația Domnilor, apăsarea jugului 
rusesc şi scăderea şi umilirea ţărilor. Și până la 1848 n'a fost decât 
o fierbere, o frământare în huiet surd, pe care Domnii se anevoiau 
a-l înăbuși; iar atunci, izbucnind în Paris și în Franța revoluţia cea 
mare, care a răsturnat tronul lui Ludovic-Filip și a clătinat cele mai 
multe tronuri din Europa, s'a resimţit și la noi zguduitura, şi tineretul, 
crezând timpul favorabil, s'a pus în mișcare să facă și la noi revoluții. 
Ci, la Moldova, Sturdza, mai prevăzător, mai experimentat, a ştiut a-i 
pune la rezon, corectându-i și exilându-i peste hotare, și țara a rămas 
în liniște. Dar în Muntenia n'a fost tot așă: Bibescu- Vodă, mai ne- 
ghibaciu, s'a lăsat a se surprinde de o mână de aventurieri și mişelește 
a lăsat tronul şi țara. 

Aceștia, văzându-se de capul lor şi stăpâni pe fară, au proclamat 
republica şi câte snoave toate, fără să se mai gândească cum și cu ce au 
s'o sprijine și că aveau pe Ruși în spate, ce n'aveau să-i lase să-şi facă 
mendrele. Nici oaste, nici bani, nici ajutor dela străini, nici măcar 
voința unanimă a naţiei, căci aristocrația și cea mai mare parte a pri- 
vilegiaților, de frică să nu-şi piarză privilegiile, ce aceștia atacau, 
îndată dela început li s'au declarat ostili. "Țărănimea, cu toate mă- 
gulirile lor că pentru dânsa lucrează, ignorantă, deprinsă de veacuri 

a tot suferi, sta nepăsătoare şi indiferentă, nedând crezare spuselor lor 
și socotindu-i tot apăsători. 

: Am cetit istoria tuturor revoluțiilor din anul 1848, atât de bogat în 
evenimente stranii, și n'am văzut nici amintindu-se despre glorioasa 
revoluție din București, cu care și până astăzi se îngâmfă acei ce au 
luat parte; atâta de însemnată a fost pentru lumea cealaltă! Și n'au făcut 
alta cu aceă copilărească și nesăbăduită mișcare decât să deie prilej 
Rușilor de nouă invazie şi pretext a mai ocupă țările milităreşte câțiva 
ani şi de acolea a bate și a subjugă Austriei pe Ungurii revoltați. 

Rușii îndată au trecut Prutul pe la Fălciiu, dar evenimentele grele 
ce apăsau Europa i-au făcut să stea pe loc, până ce au văzut sângeroasa 
răscoală dela Iunie din Paris că s'a potolit. Atunci, Împăratul Nicolae, 
luând curaj și invitând şi pe Sultanul a trimete oști turcești, pentru 
formă numai, că n'aveă cu cine se bate, au întrat cu toții în țară. Un 
corp de armie rusească supt comanda lui Liiders, aceă întrată pe la 
Fălciiu, și altul de armie turcească, supt comanda lui Omer-Paşa, și 
cu toții au cuprins Bucureștii. 

Ușor li-a fost a stinge revoluția din Bucureşti, un foc de paie ce 
mai se potolise dela sine, și toată treaba lor a fost prinderea și ares- 
tarea acelor mai de că petenie răsvrătitori, dar nici pe unul mau omorît, 
decât pe câțiva mai comprometați, mai vârtos cu arderea Regulamen- 
tului Organic, că au făcut şi această fanfaronadă, i-au desțărat, chipu- 
rile pe viață. N'au întârziat însă a se întoarce în țară după câțiva ani, 
când a picat influenţa Rusiei. Iar pe ceilalți, după ce i-au ținut câtva 
timp închiși prin mănăstiri, li-au dat drumul, şi aceasta a fost tot. 
Dar nu mai puţin bietele țări au suferit dubla ocupaţie a Rușilor şi a 
'Turcilor aproape de trei ani, şi Moldova, nevinovată, și pe de-a 'ntregul, 
pentrucă ea a stat liniştită şi niciun amestec n'a avut la turburările 
iscate în Muntenia, a suferit deopotrivă, ba încă s'a osândit să iea 
parte la spesele resbelului, împreună cu soru-sa Muntenia, să plătească 
ea într'un termen oarecare 12.000.000 de ruble şi Muntenia 24.000.000, 
diș-parasi, că nimenea nu-i chemase. 

La'invazia aceasta a avut prilej despotul Nicolae, sau, mai bine 
zicând, tiranul Nicolae, prin organul său Nesselrode, a ni tăgădui 
chiar naționalitatea și a manifestă că originea noastră este pierdută în 
noianul veacurilor. Aceasta a fost prea destulă ca să înstrăineze inimile 
Românilor, încât să nu mai voiască nici să auză de numele lor. 

Acei desțărați, pre cât îmi aduc aminte, sunt: frații Golești, fiii lui 
Dinică Golescu, Ion Eliade Rădulescu, Costache A. Rosetti, Voinescu, 
Cesar Boliac, Bălcescu, maiorul Hristache Tel și câțiva alți mai .ne- 
însemnați, internați mai întâiu înlăuntrul Turciei, iar mai pe urmă 
răspândiţi în toată Europa, cari, împreună cu emigrații dela Moldova, 
au făcut şi ei atâta bine țărilor, că prin presă au desvălit Europei civi- 
lizate nevoile noastre, asupririle și vexațiile Ruşilor, porecliți protec- 
tori, ce ni făceau mai mult rău decât vrăjmaşii noștri, starea noastră 
înlăuntru și originea noastră, și au deșteptat curiozitatea mai multor 

oameni de merit din străinătate să vie să ne viziteze, şi scrierile acestora, 
precum și ale multor eminenți jurnaliști ce au îmbrățoșat cauza noastră, 
ne-au făcut cunoscuţi și ni-au căpătat simpatiile Europei, încât, la 
timpul oportun, ni-au cauzat mari foloase și ne-au făcut ceeace suntem, 
o nație pe fața globului, iar nu o pepladă nemernică, precum voiă 
Impăratul Nicolae. 

Oricum, cât de copilăreşti, cât de deşănțate manifestările revoluțio- 
narilor noştri, dar tot n'au rămas fără roade, că au fost nevoite Rusia 
şi Turcia a numi Domni tot dintre pământeni pe termen de şapte ani, 
ca să cârmuiască ţările, în loc de Camere reprezentative, cu Divanuri 
ad-hoc, compuse de feluriți funcţionari, și în Muntenia au numit 
Domn pe Barbu Știrbei, iar în Moldova pe Grigore Alexandru Ghica. 

Aceştia s'au pus a domni după împrejurări și s'au purtat destul de 
bine în folosul țărilor, dar iată că Împăratului Nicolae i-a venit în 
gând să mai facă o invazie: a întrat în țările noastre şi ne-a înşfăcat, 
sub numire de zălog, până i se vor împlini pretenţiile Locurilor Sfinte, 
ce dispută cu Apusenii, mai ales cu Franţa. 

Dar în Franţa nu mai domniau atunci Bourbonii, nici Ludovic-Filip, 
ci apucase frâiele cârmuirii Napoleon al III-lea, nepot lui Napoleon 
cel Mare, și cu dânsul nu eră de jucat. Pe de altă parte, Engliterei, 
Puterea mercantilă, nu-i venià la socoteală jignirea integrității Turciei. 
Au prins a o încurajă să se împotrivească, promițându-i tot concursul. 
Incât s'a văzut, cu mirarea lumii, că mieii au mâncat pe lupi, că Turcii 
la Olteniţa, în Muntenia, au bătut crâncen și au învins pe Ruși. Apoi 
Francesii şi Englesii, împreună cu Piemontesii aliaţi, declarând rezbel 
Rușilor şi asediind Sevastopolul, în Crimeia1), au ocazionat moartea 
superbului Nicolae şi au nevoit pe succesorul lui a cere pace şi a o 
căpătă umilită și cu pagube. 

Prin această pace, noi, Românii, am scăpat de robia, adecă de 
protecţia Rușilor și am căpătat și o bună bucăţică de loc, în lungul 
Dunării, din vechea noastră Basarabie. Mai mult ceva: am fost re- 
cunoscuți şi noi de nație și s'a hotărît de către toate Puterile contrac- 
tante să se trimită la noi comisari, să cunoască nevoile noastre şi apoi, 
printr'o convenţie specială, să hotărască soarta noastră. 

Prin tratatul din 1856, încheiat la Paris între şapte Puteri ale Europei, 
şi anume Englitera, Franța, Prusia, Austria, Rusia, Turcia și Sar- 
dină, care atunci era o Putere de al doile rang, iar în urmă a devenit 
Putere Mare, întrunind supt sceptrul ei toată Italia, precum o vedem 
astăzi, se stipulă din partea Rusiei cedarea gurilor Dunării, cu delta 
Dunării, înapoiată Turciei, cu o parte din Basarabia înapoiată Mol- 
dovei, libera plutire a Mării Negre, a Dunării, a râurilor ce dau într'însa 
tuturor naţiilor comerciante, renunțare la protectoratul exclusiv al 


1) «A doua 'Troadă, căreia nu lipsește decât un Homer ca să descrie procesele 
ambelor părţi beligerante; unde s'au topit sute de milioane şi au murit sute de 
mii. de oameni». 

Principatelor dunărene, care se înlocuiă cu o garanţie colectivă asi- 
gurătoare tutuși privilegiilor şi imunităţilor ab antiquo, deplină auto- 
nomie şi neamestecul nimăruia în trebile lor din lăuntru. Ba încă 
sa hotărît, văzându-se multele reclamaţii ale locuitorilor şi dorințe 
manifestate, să se trimeată în Principate comisari dela toate Puterile 
contractuitoare, pentru ca, convocându-se Divanuri ad-hoc, compuse 
din toate clasele, până și din țărani, ce până atunci erau nesocotiți şi 
lipsiți de tot dreptul, să studieze starea lucrurilor și să afle, să se in- 
formeze de adevăratele trebuințe şi dorințe ale poporului, după care 
apoi, în cunoștință de cauză, printr'o convenție înadins făcută, să 
decidă soarta Principatelor. Și, ca să lipsească influența Domnilor, în 
privire că Domnilor numiţi după convenţia de la Balta-Liman terme- 
nul de şapte ani expiră, Poarta să nu mai numească alți Domni decât 
un caimacam în fiecare Principat, spre diriguirea trebilor, până după 
Convenţie. 

Toate stipulările, mai vârtos în ceeace ne priviă pe noi, punctual 
s'au pus în lucrare: Domnii convenționali de Balta-Liman s'au retras, 
Poarta a numit caimacami în Muntenia pe fostul Domn Alexandru 
Ghica și, la Moldova, mai întâiu pe 'Toderiţă Balş și după moartea 
acestuia pe Nicolae Vogoridi, fiul prințului Ștefanachi Vogoridi din 
Constantinopol și ginerele Logofătului Costachi Conachi. 

Comisarii Puterilor au venit, Divanurile ad-hoc s'au convocat, şi 
rezultatele lor le vom povesti mai în urmă. Ba încă și gurile Dunării 
s'au eliberat, delta Dunării s'a dat Turciei și Moldovei bucata din 
Basarabia, prin înnadinşi comisari delimitată. Dar acum e timpul 
a aminti ceva și despre Domnii cei patru din urmă ce au domnit în 
aceste țări cu Regulamentul Organic și după voința Rusiei. 

Gheorghe-Vodă Bibescu a domnit dela 1842 până la 1848, când 
l-au detronat o mână de deşuchiați; om îndestul de inteligent, cu multă 
învățătură, ce-şi făcuse studii excelente la Paris, elocvent, dar van, 
inconsecvent, fără tact şi brusc aristocrat; pe de o parte supus voinții 
Rușilor până la umilitate, că nici puteă face dealtfel, pe de alta 
imitator al lui Mihai-Vodă Viteazul, dar numai în fanfaronadă, căci, 
de ar fi avut curajul să imiteze pe acest Domn și prin fapte, nu sar 
fi lăsat detronat așă mișelește și să abdice, ci, sau ar fi făcut cauză 
comună cu insurgenții, de a aderă la ideile lor, şi să se fi înhăţat la 
luptă, sau, scăpat odată din mânile lor, să-şi revendice tronul voini- 
cește, pentru că aveă în partea sa toată aristocrația şi toți privilegiaţii, 
ba și din țărani marea parte, şi ușor şi l-ar fi recăpătat, şi de multe rele 
şi nevoi s'ar fi scutit țara, că Rușii nu mai puteau aveă niciun pre- 
text a ne încălcă. Aceasta va să zică a imită pe Mihai Bravul, iar nu 
a abdică şi a pribegi la Braşov, să aştepte să vie Rușii să-l reinte- 
greze; a văzut ce a păţit: Ruşii la timp l-au înlăturat ca nedemn și 
au mijlocit Domnia pentru frate-său Știrbei. 

De spre altele în țară, trebile au mers tot ca mai înainte, ba poate 
şi mai prost, că el nu li purtă grija; pe el alte griji îl ocupau: cum 

să se despartă de Doamna lui, cum să despartă și pe Costachi Ghica, 
fratele lui Alexandru-Vodă, de femeie, ca să o iea el. Aceasta la dânsul 
eră treabă de Stat, şi, de!, a izbutit, și a făcut nuntă domnească în 
Focşani, la anul 1847, având naș pe Mihai-Vodă Sturdza al Moldovei. 
Nu-l hulesc, nu-l calomniez, că n'am avut nimic a împărți cu dânsul, dar 
istoria e oglinda lumii, şi adevărul înainte de toate. 

Mihai-Vodă Sturdza a domnit în Moldova dela 1834 până la 1849. 
Acest om, de mar fi avut numai un defect, dar un defect mare, care 
i-a pătat numele şi i-a înnegrit memoria, lăcomia nemărgenită de avere 
şi avariţia exorbitantă, ar fi trecut cel puțin la noi de omul mare, că 
aveă toate calităţile cerute ca să fie. Născut în cele mai înalte regiuni 
ale aristocrației moldovene, educat fanarioticește, în adevăr, dar cu 
destulă învățătură solidă, spirit pătrunzător, inteligent, cunoscător de 
oameni, ros, hârşit în trebile țării, machiavelist eminent, pe de altă 
parte bun econom în casa lui, cumpătat în viețuirea lui, nu putea 
să nu fie şi bun administrator al țării şi bun politic, ca să-și conducă 
interesele în favorul său: pentru aceea s'a putut strecură prin toate 
vicisitudinile epocii lui și a domnit atât de mult. In afară și cu Rușii 
şi cu Turcii a fost bine, şi înlăuntru a ştiut a fi stăpân. Boierii îl urau 
de moarte şi mai multe comploturi şi coaliții au făcut contra lui, dar 
pe toate le-a spulberat şi, pe unii conrupând, pe alții îngrozindu-i, pe 
toţi i-a pus supt picioare. Presimţind evenimente grele pentru anul 
1848, s'a pus a priveghiă țara lui, şi la acele întâi mișcări ce s'au ivit a 
fost gata şi a știut a le înăbuși, împrăștiind pe turburători şi curmând 
răul din rădăcină. 

Țara, sărăcimea nu s'a prea aflat rău în timpul Domniei lui: biruri 
n'a sporit, preţul sării n'a suit, în toţi anii socoteli regulate, rămășițuri 
niciodată, deficite nu se pomeniau, ba mai totdeauna excedente (pri- 
soase). Atâta numai că acele excedente adesea le păpă el, când cu 
un motiv, când cu altul, dar pe cale legală, cu încuviințările Camerei 
legislative. Nu e îndoială Camera, sau cel puțin majoritatea ei, 
apururea eră lui închinată trup și suflet şi nu i-ar fi putut nimic re- 
fuză, după ce mai ales eră așă de bun de-i făceă și ei parte, nu din 
punga lui, ferească Dumnezeu, ci permițându-i a tunde și ea puțin 
turma şi aşă se înfruptă din laptele ei. El a făcut cele întâiu și multe 
şosele în toate direcţiile, care au costat multă trudă şi sudoare pe ţară, 
dar trudele s'au uitat și șoselele există şi vor eterniză memoria Dom- 
niei lui. A mai făcut și alte îmbunătățiri pre cât au iertat mijloacele 
țării, dar şcoale de tot puţine, şi acele neglijate. 

Imi aduc aminte că, la 1849, avându-l în casa mea oaspete — și 
l-am avut mai bine de o lună, — într'o zi, fiind numai eu și el, între 
alte vorbe i-am amintit şi despre lipsa şcolilor și neglijarea instrucției 
publice şi că lumea e în mirare cum s'a putut tocmai Măria Sa, om 
luminat, care s'a silit a face atâtea și mari îmbunătățiri, să nu facă şi 
acest bine, cel mai de lipsă și cel mai eminent. lată ce mi-a răspuns: 
« Ştiu bine că este așă, şi intenția mea, de îndată ce m'am numit Domn, 

aceasta a fost; dar, din loc ce am văzut că nu place Rusilor... Închi- 
puește-ți că, având ministru de Interne pe răposatul Lupu Balș, 
numai o încercare am făcut: să înființez un hipodrom și un fel de 
expoziție pentru vitele de tot felul, ca să se mai încurajeze îmbună- 
tățirea lor, şi am luat sfârle dela soacră (consulul rusesc). Rușii voiau 
să fie şi în țara noastră ca la ei, unde școlile sunt o fanfaronadă şi o 
pospăială pentru ochii străinilor, și unde se cheltuiesc bani nu ca să 
se înveţe carte și să se lumineze poporul, ci ca să nu înveţe». 

Poate să fie şi aşă, poate să fie şi altfel, ci, nu cu mulți ani în urmă, 
boierii atâta despreț aveau pentru școale și științe, încât ziceau pentru 
fiii lor că doar n'au să-i facă dascăli. Și însumi am auzit pe o rugină 
de boier mare zicând că nu trebuiesc şcoli prin sate și țăranul nu trebuie 
să învețe carte, că, de se vor face toți învățați, nu are să li mai lucreze 
moșiile şi cine să le clăcuiască? Și atunci are să fie vai de ţară, are să 
fie ca în Franţa şi alocure, unde, pentrucă sunt atât de mulți învățați, 
vedem ce daune se întâmplă. Mai bine la Ruși, unde carte e puţină, 
dar supunerea e oarbă și țara e în liniște și fericită. 

Dar să lăsăm aceste, să ne întoarcem a mai vorbi despre 
Sturdza. 

Am spus defectul, viciul lui, lăcomia de avere şi avariţia. Ca să-și 
înmulțească comorile, luă și după verde şi după uscat, cum e proverbul; 
de arendă ocnele, aveă și el parte, peste suma adjudecată la licitație, 
asemenea și vămile şi poştile şi orice altă arendare a Statului, aveă 
partea lui, ca un fel de rușfet; taxa pentru cereale dela Galaţi și-o însuşise 
prin Cameră, pe cuvânt că Regulamentul o lasă la dispoziţia Domnului 
pentru recompense, dar el nu recompensă pe nimeni, sau o întrebuință 
în conrupții la nevoie; schimburi de moșii avantagioase, mai cu samă 
cu călugării greci, pe cari îi trecuse cu șaga, de se afurisiseră să nu mai 
facă schimburi cu nimeni, că nu li treceă prin gând că va veni timpul 
când vor pierde tot, ş. a. ẹṣ. a. nenumărate. Apoi cum să nu se îm- 
bogăţească, cum să nu devie un Cresus! Dar tot nu eră mulțămit. 
Când eră la Focşani, asupra maziliei lui, vedeam cu ochii cum îi curg 
comorile din toate părțile, şi cu toate acestea se plângeă mie, Dăscă- 
lescului, cum va petrece restul vieţii sale în țări străine, unde vede 
bine că este destinat a petrece, că nu are deajuns mijloace pecuniare, 
şi mă consultă la-care oraș ar fi viața mai ieftenă, ca să se fixeze. 

Astfel eră Mihai Sturdza, Dumnezeu să-l ierte, de va fi murit, și 
fie-i de bine comorile lui de va fi trăind, dar eu, așă cum sunt, nui 
le doresc. 

Nu târziu, vom mai aveă a vorbi de dânsul. 

Ni mai rămâne a vorbi de Domnii dela Balta-Liman. 

Barbu-Vodă Știrbei a domnit dela 1849 până la 1856. Superior 
frate-său Bibescu, a vădit talent de administrație eminent, a făcut insti- 
tuții care, cu toate prefacerile timpurilor, au rămas în ţară, și se vor 
eterniză. Nu zic că nu și-a tras cenuşă și pe turta sa, dar a făcut-o 
într'un chip mai demn decât Mihai-Vodă Sturdza şi niciodată nu s'a 

mârşăvit. A domnit cum trebuie și cum eră de datoria lui în așă timpi 
dificili, şi Muntenii s'ar cădeă să-i fie recunoscători. 

Cât pentru Grigore Alexandru-Vodă Ghica, Domnul Moldovei, 
un tânăr bine crescut, plin de sentiment, de onestitate şi de religie, 
ba chiar bigot, incapabil a-şi atribui lucrul altuia, incapabil a se îm- 
bogăţi din sudoarea săracilor. Așă eră Grigore-Vodă Ghica, și cu 
toate acestea în Domnia lui sau făcut cele mai odioase vexaţii, 
nu de el, ci de acei ce-l încunjurau, cari îl înșelau în toate mo- 
durile. N’aveà perspicacitatea unchiu-său Mihai Sturdza, nici agerimea 
lui Ştirbei-Vodă, și slăbiciunea lui îl făceă victima răilor; sprijiniă 
ideile liberale şi doriă sincer prosperitatea nației; singurul Domn 
care, având mijloace a se îmbogăţi, ca ceilalți, a ieşit sărac din țară 
şi a lăsat pe copiii lui săraci; nu numai n'a luat, n'a gaspilat nimic, 
dar a dat şi patrimoniul său ţării, și, pentru o ofensă nemeritată ce 
a văzut întrun libel al unor mizerabili, atâta s'a exasperat asupra 
injustiției oamenilor, încât s'a sinucis. Dar Românii, țiind cont de 
bunătatea lui, de calităţile lui superioare, îi vor păstră memoria de 
un Domn bun şi omenos, demn a domni peste mai multe popoare 
şi a le face fericite. 

Acum întrăm într'o eră dificilă, ba foarte complicată. 

Dela 1856 şi înainte se schimbă starea lucrurilor la noi, aice: încep 
a ieși oameni noi, idei nouă, instituţii nouă, prefacere în totul, până 
şi în vorbă. Voim să fim, sau a nu fi. Bieţii bătrâni retrograzi, de- 
prinşi cu ideile lor vechi, nu voiau nici în ruptul capului a se des- 
părți de dânsele, dar tinerimea venită din țări străine, cu idei noi 
şi adesea extravagante, deșănțate, voiă totul să răstoarne, să prefacă 
țările pe ideile şi gustul lor. De aici luptă crâncenă între partidul retro- 
grad și partidul revoluţionar, poreclit liberal. 

Cu venirea la Domnie a lui Grigore-Vodă, toată tinerimea moldo- 
veană, ce fusese spulberată de Mihai-Vodă, a căpătat voie a se înturnă 
la urma ei şi, s'au și adunat, în pace de spre Ruși, pe garanția Domnului. 
Și deocamdată au stat liniștiți, negreşit de frica Ruşilor. Dar, când, 
după crâncenul rezbel dela Crimeia, influența Rusiei a căzut cu totul 
la noi, şi sau văzut liberi, au început a se mișcă nu numai ei,-ci 
şi cea mai mare parte a locuitorilor şi cea mai sănătoasă, indig- 
nată de multele asupriri ale Rușilor, a manifestă tendința de a se smulge 
de supt aceă fatală protecţie şi a formulă cereri și dorințe care mai 
înainte sar fi socotit de utopii, dar care mai în urmă le-am văzut toate 
realizându-se, de am devenit ceeace suntem azi. 

Intâia manifestaţie solemnă a avut loc la 1856, în Iaşi, în casele lui 
Mihalachi Pașcanu, unde au fost față și din miniștrii lui Grigore-Vodă, 
ce încă domniă, fără să ia însă parte, și s'au formulat ca trebuințe și 
cerințe exigente pentru îmbunătăţirea stării. României: 1. Unirea ță- 
rilor Moldovei şi Munteniei într'un singur Stat, Principat, supt nu- 
mele de România. 2. Domn străin din una din familiile domnitoare 
ale Europei, cu excluderea Puterilor limitrofe, Rusia și Austria. 


BLOTE 
A ACEDERTE 
2 DENTIEI X 


4% x 
"CI! Poza At 

3. Oborârea privilegiilor de orice fel și a Regulamentului Organic impus 
de Ruși. 4. Constituţie liberă, potrivită -cu spiritul și caracterul 
poporului. 5. Sarcinile țării pe toți deopotrivă. 6. Inaintea legilor 
toți egali. 7. Desființarea rangurilor de boierie şi oborîrea nobleţii 
ereditare, ce la noi niciodată nu existase, decât Regulamentul ni-o 
impusese. Acestea s'au subscris de toți câți au fost de față, între cari 
şi eu, și a aderat la ele prin manifestări țara întreagă, afară de câţiva 
boieri bătrâni și impiegați aristocrați, tari în credința lor şi în spe- 
ranțele lor către Ruşi. 

Nu mai puţin şi Muntenii au făcut asemenea manifestații, şi cu toții 
s'au silit a le pune în vederea potentaților la încheierea tractatului de 
pace dela Paris. 

Dar tot trebuiă să mai avem valuri multe, şi din afară, și din lăuntru. 
Că, din afară, Austria, Turcia și Englitera s'au declarat împotriva 
manifestărilor noastre şi mai ales pentru unirea țărilor și Domn străin, 
şi s'au pus cu tot dinadinsul a intrigă să cadă această cerință, și, în- 
lăuntru, într amândouă Principatele, mai erau mulți cari, din interese 
parţiale sau locale, foarte erau împotrivitori; aristocrația toată, mai cu 
osebire boierii bătrâni, cari aspirau la Domnii şi se temeau de pierderea 
privilegiilor, orășenii. Iașilor, ce se temeau să nu li se părăduiască 
orașul, încetând a mai fi Capitală, străinii împământeniți şi toţi ciocoii 
deprinşi a trăi din funcţii, cari totdeauna sunt partisanii celor dela 
putere. Pe aceştia toți Austria și Turcia mai cu samă i-au făcut unelte 
scopurilor lor, dându-li tărîm şi mijloace a combate. Dintre caimacami, 
Alexandru-Vodă în Muntenia, mai neinteresat de privilegiile aristo- 
craților, poate și de Domnie, a dat liber câmp manifestărilor unio- 
niștilor, şi lumea acolo se întăriă în credință; dar în Moldova eră cu 
totul de altfel: "Toderiță Balş, numit Caimacam, a luat împrejurul lui tot 
ce eră în ţară mai antiunionist și s'a pus a combate Unirea, sperând 
să capete Domnia. Puțin a trăit și l-a înlocuit Nicolae Vogoridi, pre- 
cum am spus mai sus. Acesta eră trup și suflet dat Turciei, ca fecior 
tată-său; poate că speră și el Domnia şi se inspiră în totul de agentul 
consular al Austriei. Căpătase dela Turcia atribuţiile Domniei; creà, 
înălță la ranguri. Persecută fățiș pe unioniști; făceă tot ce puteă ca să-i 
desunească și să li spargă gaşca. Și la alegerile ce eră ordonat a face 
pentru deputaţii Divanului ad-hoc a influențat așă de fățiș, încât 
pregătise un Divan compus numai din antiunionişti. Dar unionismul 
şi liberalismul prinseseră rădăcini adânci şi voacea lor a făcut aşă mare 
zgomot în Europa, încât a trebuit să li ţie cont, și Franţa a bătut cu 
piciorul și a silit pe Turcia să revoace aceă alegere. Și, la a doua ale- 
gere, cu toate anevoințile Austriei, cu toate stăruințile caimacamului, 
nu s'a putut a nu fi majoritatea unioniștilor. 

Comisarii au venit, şi în Muntenia n'au putut face mari descoperiri, 
pentrucă Divanul lor i-a declarat necompetenți a se ingeră în trebile 
lor lăuntrice. lar Moldovenii și-au formulat tendinţele și cererile 
pozitiv. 

După întoarcerea comisarilor cu științile adunate, la 1858 s'au con- 
vocat delegaţii Puterilor contractante tot la Paris, și au încheiat fai- 
moasa Convenţie, de toată lumea știută, care atâtea lovituri a luat, 
aşă a fost sfâșiată, încât astăzi mai n'are nicio valoare, precum vom 
arătă în urmă. 

Acea Convenţie stipulă: 

I-iu. Ca Principatele să rămâie separate. 

2-lea. Domnii să se aleagă dintre pământeni, din acei ce aveau un 
venit de la 3000 4 în sus, adică din aristocrați. 

3-lea. Ca trait d'union o Comisie centrală în Focşani pentru inte- 
resele ambelor ţări. 

4-lea. Curte de Casaţie pentru ambele Principate în Focșani. 

5-lea. Alegerea deputaţilor la Cameră pe clase, dând drept acelor 
cu venit de la rooo galbeni în sus a alege câte doi deputați. 

Și satele asemene, negreșit consiliate și insinuate de partisanii 
aspiranţilor la Domnie și cu privilegiaţii lor. Dar aceste toate nu erau 
de gustul națiunii, şi nu voiă nici să le audă. 

Acum eră de lipsă să puie în aplicație această Convenţie, şi, pentrucă 
eră de notorietate publică că caimacamii turceşti, mai vârtos cel dela 
Moldova, abuzase de postul său, s'a găsit de cuviință a se înființă 
Căimăcămiile reglementare, compuse din trei persoane în fiecare 
Principat, adecă preşedintele Curţii princiare, ministrul de Interne și 
ministrul de Justiţie ce s'ar fi aflat la încetarea unei Domnii. 

Soarta a adus ca în Muntenia să fie Manolachi Băleanu şi lancu 
Maânu, aristocrați şi antiunioniști înfocați, numai Ion Filipescu liberal, 
iar la Moldova Ștefan Catargiu, aristocrat şi antiunionist, Vasilică 
Sturdza, deşi aristocrat, dar liberal, şi al treilea, Anastase Panu, ce 
fusese numai locţiitor ministrului Justiţiei la căderea lui Grigore-Vodă, 
dar acum cu drept a figură între Caimacami. 

Prin urmare şi trebile, politica țărilor, a luat altă față: în Muntenia, 
majoritatea fiind a retrograzilor, s'a pornit aspră persecuție asupra 
unioniștilor şi a liberalilor; în Moldova, din potrivă, Anastase Panu, 
unionist înfocat din partidul tinerilor persecutați, atrăgând în partea 
sa pe Vasilică Sturza şi făcând majoritate, a bravat amenințările 
Turciei şi manoperele Austriei şi a dat câmp liber tuturor libertăţilor, 
încât alegerile deputaţilor Camerei ce aveă să aleagă pe Domn sau 
făcut fără nicio influențare, și negreşit a fost majoritatea a liberalilor. 

Compeţitori eră mai toată aristocrația, împreună și cu Mihai-Vodă, 
înadins venit dela Paris, şi cu fii-său, beizadeă Grigore, ce aveă o 
bună partidă în ţară. 

Vine vremea alegerii: liberalii, ce erau în majoritate, neavând pe 
care altul de ai lor să aleagă şi nevoind nici într'un chip a alege pe Mihai- 
Vodă, ce atât de crud îi încercase, nici pe fii-său Grigore, găsesc pe 
Alecu Cuza, unul din deputați, nu cu prea lăudată purtare în viața 
lui privată, dar om de inimă şi destul de deștept și, făcând întâia in- 
fracție Convenţiei, pentrucă n'aveă venitul de 3000 F}, și nici nu eră 

înscris între candidații de Domnie, îl declară și îl aleg cu mare majori- 
tate Domn Moldovei la 5 lanuar anul 1859, supt numele de Ale- 
xandru loan I-iu. 

In Muntenia, după ce Guvernul amână din zi în zi convocarea Ca- 
merei, ca să vază rezultatul alegerii din Moldova, în sfârşit se vede 
silit a o convocà și, prin intimidarea uneltită de liberali, prin răscu- 
larea orășenilor bucureşteni, alegerea cade tot asupra lui Alexandru Ioan 
Cuza, Domnul Moldovei, — a doua infracţie a Convenţiei. 

O deputație solemnă a venit să ofere lui Cuza-Vodă Domnia Mun- 
teniei, și el o primeşte. Și, unde aristocrații Moldovei se așteptau să 
vază anulată alegerea la Moldova, ca în contra Convenţiei, şi aristo- 
crații munteni și mai mult, deodată se văzu că Puterile consimt la 
voința poporului şi ca fapt împlinit încuviințează dubla alegere în 
persoana Cuzii, şi Poarta îl confirmă Domn pe amândouă Principatele, 
cu o condiție: numai cât va trăi el, iar după moartea lui să se urmeze 
după Convenţie — vorbă să fie! Lucrurile mai în urmă au luat altă 
turnură, precum se va vedeă. 

Așă Alexandru loan Cuza-Vodă, ce mar fi cutezat să-şi pună candi- 
datura nici la Domnie, acum ajuns Domn a două țări atât de frumoase, 
sa pus a domni, dar cu două Camere legislative, cu două Guverne 
distincte, legate prin Comisia Centrală dela Focșani, compusă din 
şaisprezece persoane alese, opt din ambele Camere legislative din 
sânul lor și opt de către Domn, și d'indată toate privilegiile s'au oborit, 
la dări personale s'au supus toți fără distincție, averile nemișcătoare 
sau impozat la Moldova cu 5% din venit şi în Muntenia cu 3%, 
care, în urmă, cu Unirea Principatelor, sau modificat cu 4% peste 
toată România, precum se urmează şi astăzi, în 1870, când scriu; 
ce va mai fi mai târziu nu se știe. Comerţul s'a taxat, clasificându-se 
prin patente; ranguri de boierii civile s'a hotărît a nu se mai da; ran- 
gurile vechi dela sine au căzut, ne mai având nicio valoare după o- 
borîrea privilegiilor, şi desprețuindu-le însuşi acei ce le purtau. Și alte 
multe reforme s'au făcut. Și s'ar fi făcut mult bine în ţară, că din afară 
nu eră niciun amestec şi înăuntru erau liberi a face tot ce voiau, dacă 
ar fi fost o unire. Dar tocmai aceasta, ca totdeauna, ni-a lipsit. 

Boierii cei vechi dintr'ramândouă ţările, văzându-se amăgiţi în spe- 
ranțele lor de a scăpă de Cuza prin anularea alegerilor, s'au hotărît 
a-l combate pe el şi pe guvernul lui prin mijlocul parlamentar. S'au 
- întrunit într'o gașcă (partidul mare), să-l lovească în toate modurile 
şi la toate ocaziile, până îl vor oborî. Pe de altă parte, partidul liberal 
s'a desbinat în două partide: simplu liberal şi revoluționar sau roșu 
sangvinar, încât Camerele Legislative nu mai erau compuse decât de 
Albi, toți exprivilegiați și reacționari, ce constituiau aripa dreaptă 
supt numirea de Albi, centru, de liberali indiferenți şi guvernamentali, 
şi, aripa stângă, de partidul roșu sau revoluționar, care voiă toate 
instituțiile vechi să le răstoarne şi să modeleze țările în totul după 
ideile lor, bune, rele. 

Nu mai eră posibil a guvernà cu așă Camere. S'a stârnit o luptă 
cumplită între guverne și între ţara legală, adecă Camerele, de minis- 
terele se schimbau ca blidele și tot aşă şi Camerele se disolvau și se 
convocau. Și aceasta a durat mai bine de trei ani; carul guverna- 
mental a stat pe loc şi nicio îmbunătățire n'a mai fost posibilă; încât 
şi Cuza-Vodă, văzându-se în mare nevoie, şi-a luat inima în dinți şi, 
riscând tot pentru tot, a hotărît să facă Unirea definitivă a ţărilor, şi 
a făcut-o, strămutând la București toate arhivele Moldovei, numind un 
Ministeriu, o Cameră pentru amândouă țările şi fixând Bucureștii 
capitala sa. 

Atunci să fi văzut larmă şi tipet, mai vârtos din partea Puterilor 
ostile! S'au convocat la Constantinopol plenipotenții Puterilor în 
conferință, ca să judece faptul. Și, unde se aşteptă o urgie mare pentru 
asemenea fapt, s'a văzut că Conferinţa, găsind faptul împlinit, și în 
folosul țărilor, îl aprobă, şi Turcia, negreşit fără voia ei, îl confirmă, 
dar tot cu rezerva a fi numai în persoană şi pe viața Cuzii, iar după 
moartea lui să se urmeze după Convenţie. Aceasta a fost a treia și 
mare infracție a Convenţiei. 

Apoi Cuza-Vodă, văzând că toate i se trec, a mai făcut o cutezare, 
lucru ce nici Conferința dela Paris nu-l putuse deslegă, îl amânase 
la calendele greceşti: nici mai mult, nici mai puțin, a secularizat toate 
mănăstirile închinate la locuri străine, lipind veniturile lor către Stat 
şi izgonind pe călugării greci din ţară, stipulându-li o despăgubire 
bănească oarecare, ce, nevoind ei să primească, a rămas până acum 
nedată, și cred că nici se va mai dă, afară de alte împrejurări, de care 
Dumnezeu să ne ferească ! 

Iarăş larmă, iarăş țipete din partea onor. Puteri și mai ales din partea 
Rusiei şi a Turciei, pe care le dureă mai rău; și iarăş Conferințe, dar 
ca dintrun farmec s'a găsit şi acest fapt împlinit, și s'a găsit bun. lată 
a patrăle infracție a Convenţiei dela Paris ! Dar cel puţin aceasta a fost 
de cel mai mare folos țărilor, că a îndoit veniturile Statului cu o avere 
naţională, ce o stăpâniau niște vagabonzi cu nedreptul. 

Îndoială nu-i că aceste ce le-am înșirat nu le-ar fi putut Cuza 
face, oricât de capabil sau îndrăzneţ sar fi socotit, dacă n'ar fi avut 
un sprijin, un ajutor mai puternic; și acest sprijin l-a avut în Impăratul 
Napoleon al II-lea, care eră a tot putinte şi țineă în mânile lui vân- 
joase politica lumii. Și noi lui şi Franciei trebuie să datorim recuno- 
ştință eternă pentru toate îmbunătățirile ce s'au făcut României. 

Acum mai rămâneă o chestie, cea mai spinoasă şi cea mai grea 
de deslegat: îmbunătățirea stării ţăranului, cunoscută la toată lumea 
de proastă și asupritoare. Guvernul prezidat de Mihail Kogălniceanu, 
singurul capabil a isprăvi trebi extraordinare, precum la viața lui 
vom arătă, a supus această chestie Camerei legislative, cu stăruința 
de a deslegă sau a se pronunță. A mai supus încă și legea pentru miliţie, 
sau înarmarea gloatelor, şi altele multe. Atâta a trebuit ca dreapta Ca- 
merei, compusă din retrograzi, toți proprietari, să se înspăimânteze, să 

se zburlească și să hotărască resbel de moarte Cuzii şi Ministeriului; 
dar, nesimțindu-se singură putincioasă a luptă, a năzuit la stânga 
Camerei, compusă din roşii revoluționari, vrăjmașii lor neîmpăcaţi, 
cari și ei aveau a se plânge de Cuza şi guvernul lui, pentrucă, încer- 
cându-se să mai tulbure apa, după obiceiul lor, li-au dat cam rău 
peste bot și, fără multă ceremonie, cu mulți din ei au umplut pușcăria; 
și extrema dreaptă cu extrema stângă, întrunindu-se, au format fai- 
moasa « coaliție monstruoasă » şi, prin aceasta căpătând majoritate în 
Cameră, au ieșit la luptă cu toții. Odată majoritatea Camerei ostilă 
Guvernului, nu mai eră speranță a se aprobă vreun proiect al lui, fie 
cât de rezonabil și folositor. In zădar se nevoiă Kogălniceanu, cu toată 
limbuţia lui, a-i convinge că trebuie să se elibereze țăranii de clacă, 
care nu mai este de timpul în care trăim, şi că se cuvine a li cedă 
pământul pentru care clăcuiesc, cu o despăgubire dreaptă, hotărîtă 
chiar de dânșii; că ei strigau de pe tribună că niciun palmac de pă- 
mânt din proprietăţile lor nu vor cedă, că ei voiesc proprietățile lor 
libere, și pe țărani, dacă Guvernul vrea a-i eliberă, mute-i unde ştie! 

Cu alte cuvinte ei voiau să facă majoritatea locuitorilor țării, pe 
adevărații Români, proletari, ei cea mai mare parte de origine străină, 
cari Dumnezeu ştie cum au căpătat acel pământ și câte sudori au stors 
din spinarea săracilor pentru dânsul ! 

Aceasta nu eră cu putință. Și tot aşà se procedă și cu celelalte proiecte. 
Eram față când se tractă proiectul de legea milițiilor, şi am auzit un 
deputat influent din dreapta că acuză pe Guvern că voiește a înarmă 
pe țărani spre dauna proprietarilor și cereă să se institue și gvardiile 
cetățenești, să se armeze și orășenii, supt imediata ascultare a Camerei 
legislative, să aibă şi ei cu ce se apără când Guvernului i-ar veni pofta 
a-i da afară pe ferești (precum în curând au păţit-o chiar d-lor). 

Cuza și Guvernul lui, văzându-se aşă atacați şi cu cuțitul la gât, 
pentrucă aceă opoziție, derivată din « coaliția monstruoasă », nu aveă 
altă tendință decât peirea lor cu orice chip, au luat și ei o hotărîre 
desperată: să disolve Camera şi să facă o lovitură de Stat eclatantă, 
şi, tocmai când opoziţia se gătiă să facă cea din urmă lovitură cu un 
blam Guvernului, şi poate şi o destituire a Domnului, iată și Kogăl- 
niceanu cu un decret de disolvare a Camerei, şi cu mâna armată ca 
să-l sprijine în caz de nesupunere. In zădar opozanţii, văzându-se 
surprinși, au vrut atunci a cedă şi a aprobă din cerințele Guvernului, 
că nimeni nu i-a ascultat și prin forță pe fereşti, precum unul din ei 
o proorocise, i-a dat afară din Cameră, și sa făcut liniște. 

Apoi Cuza şi Kogălniceanu, proclamând Guvernul personal, dic- 
tatura de urgenţă pentru binele patriei, şi cerând dela țară şi căpătând 
printr'un plebiscit, învestit cu multe sute de mii de iscălituri, ușor 
la noi, unde din nenorocire nici a suta parte nu știu carte, aprobarea, 
a proclamat Statutul dela 2 Maiu 1866, prin care se da drept Domnului 
şi Guvernului lui a face şi a promulgă orice fel de legi ar socoti bune 
pentru binele comun, fără alt concurs, fără altă censură decât voinţa lui. 

Conform acelui Statut, Cuza a proclamat: 

1. Legea împroprietăririi țăranilor clăcași, precum o vedem astăzi 
aplicată. 

2. Votul universal la alegerea deputaților. 

3. Instituirea Consiliilor județene, tot prin vot universal alese. 

4. Instituirea unui Senat ponderativ, compus parte din membri nu- 
miţi de Domn după plac şi parte din membrii Consiliilor generale, cari 
şi-ar alege el. 

5. Un Consiliu de Stat numit de Domn. 

6. Codurile de legi, civile, penale, militare, comerciale, copiate 
după cele francese sau belgiene. 

7. Prefacerea cursului monedelor și a tot felul de măsuri de greutăți și 
capacități după metodul decimal al Francesilor, — şi alte multe ce nu-mi 
vin în gând a le enumeră, promulgate tot în virtutea Statutului, că 
acest an a fost foarte fecund în legi şi am căpătat cu îmbielșugare 
mai multe poate decât ni trebuiă. 

Bine, toate acestea s'au făcut, și multe din ele ni-au rămas și sunt 
şi astăzi în vigoare — se vede că ni-au fost de lipsă, și au fost bune, — 
dar căzuţii, paraponisiții, extrema dreaptă şi extrema stângă, cum 
rămân? Nici ei nu dorm: se adună, se sfătuiesc, se încearcă a răs- 
culă poporul, dar iau o bună lecţie: mănâncă perechi. Alt nu mai 
pot face decât a conspiră asupra vieţii Domnului, sau măcar a-l sili 
să abdice. Și ce fac? Aristocrații cu banii, Roșii cu îndrăzneala se 
pun la pândă a-l surprinde; găsesc mijloace a conrupe pe batalionul de 
vânători ce eră de gardă la palat, sau, mai bine zicând, pe comandirii lor, 
şi, la 1x Februar anul 1866, calcă, escaladează palatul, sparg ușile, 
întră în cabinetul lui și cu revolverul în gât îi cer să subscrie abdicarea. 

Spun că l-ar fi găsit cum n'ar fi trebuit, dar cine îi puneă pe ei să-i 
censureze și viaţa privată 1)? Apoi îl îmbracă în haine civile, îl trimit 
prizonier la Cotroceni şi a treia zi îl dau peste hotar. 


1) Altă formă: 

« Ce face Cuza? Știind că Camera Legislativă, compusă în majoritate de proprie- 
tari, are să-i fie ostilă, chiamă la Ministeriu pe M. Kogălniceanu, singurul capabil 
a face trebi desperate şi a afrontă orice pericol. Şi aşă Ministeriul Kogălniceanu 
zvârle ca o bombă în Cameră proiectul de lege pentru împroprietărirea clăcașilor 
pe pământul pe care clăcuiseră, cu despăgubire într'un curs de ani hotărît. 

Atunci să fi văzut zburlire la Cameră: Albii, adecă boierii, extrema dreaptă, 
unindu-se cu Roşii, inimicii lor mortali, extrema stângă, şi constituind majoritate, 
s'au declarat fățiș contra Guvernului Kogălniceanului, ba chiar şi capului Statului, 
asupra căruia puseseră gând rău. O iarnă întreagă s'a petrecut numai în sfezi și re- 
criminări, şi nimic nu se hotără, căci Camera sistematic făceă opoziţie Guvernului, 
nu numai la acest proiect, ci la toate câte i se propuneau. 

Acum se desprimăvărase, sesiile ordinare se sfârşiseră şi niciun rezultat decât 
'animozitatea şi ura crescând între Cameră şi Guvern. 

« Coaliția monstruoasă » nu voiă nimic mai puţin decât răsturnarea Cuzii împreună 
cu Guvernul lui, şi la aceasta lucră vârtos. Dar și Cuza nu dormiă, şi, într'o bună 
dimineață, Kogălniceanu, pregătit, întră în Cameră, și, când coaliția se gătiă 
a-i dă blam — poate a-l dă şi în judecată —, el li ceteşte decretul de disolvare a 

Și mai iaca un fapt împlinit! O revoluție de palat şi mai mult nimic, 
iar 11 Februar înnălțat la onoarea de epocă şi serbare națională, și 
făptuitorii lui 11 Februar îngâmfându-se cu numirea de: « Februa- 
riști » până la al noulea neamt). 


IV. 


Dăscălescu vede originea tuturor relelor, întocmai ca și 
Eminescu, bătrânul de șaptezeci de ani ca şi tânărul poet, 
omul care abiă a gustat străinătatea cu cel format la Cernăuţi, 
Blaj şi Viena, în aceste înoiri: împrumutul nesăbuit din 
străinătate a formelor nepotrivite, mai rău decât zădarnice, 
lipsa de muncă pentru educația morală şi luptele politice între 
clici care n'au grija creaţiunilor de utilitate publică, ci numai 
a intereselor particulare. Funcţionarismul îi pare o primejdie 
socială şi un mijloc de ruină financiară. Formele vane ale justi- 
tiei copiate îl înspăimântă. Nici Domnul, în condițiile impuse 


Camerei. Se mai ispitesc câţivă a se împotrivi, dar vin soldaţii şi-i îmbrâncesc afară, 
care pe uşi, care pe fereşti, şi li-a fost de-a scăparea. 

Ei bine! Camera au disolvat-o, s'au cotorosit de dânşii, dar ce se mai face Cuza? 

Să mai convoace o Cameră aleasă după Convenţie, nici eră de gândit, fiindcă 
puteă să fie mai ostilă și decât cea disolvată, după ce mai toți deputaţii erau pro- 
prietari, şi pământ nimeni nu voiă să cedeze țăranilor. Se sfătuieşte cu Kogălniceanu 
şi face lovitura de Stat, declarându-se dictator pentru binele comun. Cere un ple- 
biscit de încuviinţare la ţară, uşor îl capătă şi proclamă faimosul Statut dela 2 Maiu, 
prin care își însuşeşte drept personal ca împreună cu Guvernul lui să facă orice fel 
de reforme va găsi de lipsă şi să promulge legi. 

Prin urmare, în cursul anului 1864 şi 1865 s'a inundat ţara cu felurite reforme, 
şi mai bune şi mai rele, și cu promulgări de legi, toate în virtutea Statutului făcute; 
și mai de căpetenie: 

1. Improprietărirea clăcaşilor, cu despăgubirea clăcii. 

2. Votul universal la toate alegerile, prin delegaţi; cu alte cuvinte, Camerele 
Legislative la dispoziţia Guvernului. 

3. Crearea unui Senat ponderativ, cu totul al Guvernului. ; 

4. Adausuri de sarcini țării, cu mai multe instituţii, aşă precum: Consiliu de 
Stat, Curte de conturi, Casa de consemnaţii ș. a. : 

5. Legea, şcoalelor, promulgată numai pe hârtie, iar aevea nici până astăzi pusă 
în lucrare. 

6. Introducerea în România a tuturor codurilor de legi francese, ticluite pe placul 
advocaților, cărora aceste coduri s'au făcut cu mina de aur nesecată şi-i îmbogățește 
mai uşor decât minele Californiei şi Australiei... 

7. Reformarea meseriilor, cursului monedelor şi decretarea a se tăiă monedă 
naţională. 

Cuza cu Statutul lui a guvernat țara până la anul 1866, Februar 11, când fù 
răsturnat şi desțărat prin complotul urzit de t coaliția monstruoasă », precum am 
arătat alocurea. 

Şi cu aceasta s'a sfârşit viaţa lui politică, cel puţin pentru timpii de faţă şi îm- 
prejurările ţării noastre ». 

1) Pp. 26—37. 


III II OI e a ar ar 
49 . UN CUGETĂTOR POLITIC AL SECOLULUI AL XIX-LEA 49 





de Constituţie, nu poate fi de ajutor ţării, tiranizată şi suptă: 
« Domnitorul », scrie el, «ghemuit de Constituţie într'un un- 
gher, nu poate sau nu vreà să facă binele ce ar fi de lipsă şi 
nu este decât o unealtă pasivă a consilierilor lui, în mâna cărora 
e toată treaba». 

Se critică şi alcătuirea Ministerelor, în ton de jurnal, ce- 
rându-se permanenţă pentru ministrul de Finanţe şi întinderea 
binefacerilor instrucției, armată cetățenească. 

«Tinerimea zburdatecă și îngâmfată » care conduce țara îl 
sperie. Nădăjduește că vrâsta o va îndreptă. 

Dar tot nu s'ar întoarce la vremile înainte de 1828, «când 
nu mai știam nici ce mai suntem, nici ce să ne facem: bântuiţi 
de boala ciumii în toţi anii, vieţuind ca vai de noi, cu zilele 
în mână, viața iepurelui, de frica Turcilor de pe la serhaturi 
şi a tâlharilor și hoţilor, de cari toată țara gemeà ». 

Să cităm o parte din aceste critice, des repetate: 


Toată ţara legală, adecă acei deadreptul alegători, nu cred să treacă 
peste 5.000, cea mai mare parte compusă din orășeni de toate clasele, 
mai mulți străini sau de origine străină: 

Ea se dirijează de trei partide: Albii, rămășiță a boierilor ce reven- 
dicau puterea și privilegiile pierdute, şi, deşi nu prea mare la număr, 
erau încă puternici prin cunoştinţe, capacitate şi avere. 

Apoi Roșii sau Revoluţionarii, partidul cel mai formidabil, și atot- 
putinte astăzi, recrutat din clasele inferioare, de toţi ambiţioșii, de toți 
cutezătorii, de toţi acei ce mau nimic a pierde și caută a pescui în apă 
tulbure, în fine de toți desperaţii ce vor să se înțolească şi să-și facă 
şi ei loc la soare. 

Nu de mult s'a mai ivit un partid, ce şi-a luat numirea de liber și 
independinte, şi e recrutat din stânga sau Roșii, și din centru sau 
indiferenți; dar până astăzi este inferior celorlalte două. 

'Tustrele partidele au căpeteniile lor, şi, când sânt Albii la putere, 
Roşii ţipă, calomniază și nimic nu găsesc bun, nici bine făcut în ţară; 
când Roșii au parvenit a smulge Albilor puterea din mână, apoi să 
mai vezi la aceştia ţipete și încriminări, că tot ce au făcut Roşii este 
spre peirea ţării; că au discreditat-o, au robit-o, au sărăcit-o, și au 
compromis-o în ochii lumii. In adevăr trebile ţării și cu unii şi cu alții 
tot rău au mers, și: 

« De îmbunătăţiri rele cât vrei suntem sătui ». 

Dar gâlceava lor este pentru plapomă: care să între la putere, să-și 
lingă degetele, să-și facă trebuşoarele, să fie bun cât a fi. 

De binele patriei, de îmbunătăţiri şi foloase comune, reale, nici 
vorbă; şi, de au făcut vreun bine Albii, Roșii le-au stricat, precum și, 


4: A. R. Memoriile Secţinnii Istorice. Seria III. Tom. XIII. Mem. 1. 

Roşii de vor face printre multe rele și vreun bine, Albii la rândul lor 
au să-l surpe, şi vai de țară! 

Nemțiți, franțuziti, înăbuşiți de obiceiuri nouă în țară veche!... 
Perturbaţie și nestabilitate în administrație! Perturbație, discredit şi 
dezordine în justiție, unde se comit cele mai oribile nedreptăți legale 
şi cele mai nerușinate abateri: se despoaie împricinații de către avo- 
cați, plaga, lăcustele țării, în unire cu judecătorii! Și nu poate fi dealtfel, 
pentrucă, cu legile întortochiate și grele de înțeles, prin urmare ne- 
potrivite cu starea noastră, nimeni nu-i în stare a-şi pledă causa sa, 
fie cât de simplă; trebuie neapărat să năzuiască la un advocat; apoi 
mai este de lipsă a găsi un advocat ce se bucură de stima judecătorilor, 
că, dealtfel, pierde procesul. Pilde aș puteă da câte vreți; un aşă 
advocat se plăteşte scump, și de multe ori căptușeala ajunge mai 
scumpă decât faţa. Ce să mai zic despre celelalte instituții ale țării: 
biruri grele de tot felul şi de toată nuanța, că doară numai aierul de 
respirat a rămas netaxat; biruri către Stat, biruri către Consiliile jude- 
tene, biruri către comune, dări la tribunale, plată de drumuri și munca 
la ‘drumuri și altele Dumnezeu mai știe câte!... Sute de milioane 
se adună și nu se ştie ce se fac, că nu-i cine să li ia socoteala de aproape. 
Ba se cam știe: gurile zic că toți aceşti bani intră în buzunarul parti- 
dului dela putere, ce îşi împarte frățește. Consiliile județene ca un fleac: 
poate dacă ar fi alegerile libere, dacă s'ar lăsă pe aleşi a deliberă în 
conștiință, ar fi ceva bun, dar, când se aleg pe sprinceană acei ce 
convin guvernului, când sânt ţinuţi a face ce li suflă prefectul din mai 
înalte ordine, nu-i o umbră numai, o derâdere acest Consiliu judeţean? 

Apoi Consiliile comunale, atât urbane, cât şi rurale, nu cumva sânt 
mai bune? Alocurea, de unde le-am împrumutat, cred că sânt de mare 
folos, pentrucă, prin Consiliile județene şi comunale descentralizân- 
du-se administrația, se face mai lesnicioasă şi mai priincioasă tuturora, 
condusă de mâni abile, dar, la noi, unde alegerile prin oraşe se fac 
prin prefecți, după voința partidului la putere, ca să aibă mâna pe 
listele electorale, și influența morală, unde alegerea în comunele rurale 
se face după placul subprefectului de țărani ignoranți, și la multe locuri 
cei mai stupizi, nu sunt aceste numai un simulacru, o pospăială, ca să 
auză străinii că avem și noi asemenea instituții ? Pentru că ce folosesc 
societății frumoasele atribuţii cu care sunt dotate aceste autorități comu- 
nale, dacă nu sunt puse în aplicaţie, sau sunt rău puse? In oraşe nicio 
îmbunătăţire, necurățenie, lipsă de poliție ; nişte oameni ce mănâncă 
lefi degeaba, capabili numai a intrigă în favorul partidului și a per- 
secută pe cei ce nu cred ca dânşii; şi, în sate, budgete grase: de vreo 
îmbunătăţire nici e vorbă, trebile merg vălătuc, că nici n'are cine le dirijă. 

Intr'așă stare ne aflăm astăzi; dar oare furăm vreodată mai bine? 
Se poate! Să sperăm că timpul va preface toate! Dar pentru mine, 
septuagenar, nu mă pot măguli cu aceă speranță după lucrurile cum 
sunt: doar să vie vreo suflare, un uragan să spulbere pe toți capii 
partidelor, să  înfrățească partidele, încât să se lumineze, să-și 

cunoască cu toții adevăratul folos și să se între pe calea cea bună. Ei, 
dar timpul minunilor a trecut, și nu mă aştept decât tot la acele ce 
până acum am văzut: partidele sfâșiindu-se, ponegrindu-se, calom- 
niindu-se şi carul țării stând pe loc, căci în așă posiţie l-au adus, 
încât cel mai ghibaciu cocer nu-i va puteă ţineă hățurile şi nu va 
puteă conduce, : 


V 
In materie de biografii contemporane, iată a lui Tudor însuș: 


Fizionomia lui: om de statură mai nalt decât de mijloc, talia bine 
proporționată, fața blondă, mustața galbenă, părul castaniu, obrazul, 
mai mult. rotund decât oval, nici prea durduliu, nici slab, cu o 
mică bărbie, om nu urât; sta drept, țanțoș; vorba brevă, răstită şi 
după facultatea lui destul de elocventă, aier de comandant; pe atunci 
când l-am cunoscut, să fi avut 40 de ani. 

Caracterul lui: şicanor. Tot timpul şi-l petreceă în judecăți la Bucu- 
rești, Craiova și Târgul-Jiiului; pentru aceea purtă numele de «târâie- 
brâu » şi pentru aceea eră rău văzut și prigonit, mai vârtos de Greci 
şi de tot felul de slujbași, căci aveă limba prea liberă, nu cruță pe 
nime, și toți îl loviau. 

Aspru, posomorit, om greu la fire, cum se zice, il prepuneam a 
fi sangvinar, precum în urmă s'a arătat. Nu știu să fi fost însurat 
vreodată, că eu l-am cunoscut burlac. Cât despre bravura lui, nimic 
nu pot zice, căci faptele lui antecedente nu le-am putut cunoaște, și 
cele ulterioare lumea le știe; dar netăgăduit este că eră om de inimă 
şi hotărîtor, poate şi ambițios, şi din aceste calități se naște vitejia. Cine 
ştie ce ar fi fost într'o altă sferă, într'o altă epocă, cu spiritul mai cul- 
tivat, un asemenea om! Aveă stofă de om mare, dar timpul, locul și 
mijloacele i-au lipsit. 

Costumul lui, când l-am cunoscut în timp de pace, eră haine 
lungi boierești, ișlic, beniș, nici cum luxos, ba cam ponosite, iar, când 
l-am văzut Ocârmuitor Adunării, adecă Cromwell al țării noastre, 
purtă căciulă de gelep cu fundul de postav alb, poturi, iminei, cu 
colţuni, un ilic gezaerli, gheba scurtă și alta deasupra mai lungă, selah, 
pistoale în brâu și o pală turcească atârnată în bandulieră. 

Aplecările lui: invidios; pizmuiă și critică pe toți funcţionarii fără ose- 
bire, ca cum el, dacă li-ar fi prins locul, ar fi făcut mai bine; tocmai pre- 
cum se petrece şi astăzi în țara noastră, că acei căzuți din funcții sau aspi- 
ranţi la funcţii critică, ponegresc pe cei în funcții şi promit fericirea 
țării şi apoi, când vin la putere, ce să vezi?!... rău, mult mai rău! 


Aiurea: 


Pentru Tudor Vladimirescu, alt nimic n'am a mai zice decât că, 
după părerea mea, prin faptele lui din urmă n'a dovedit mare capacitate, 

nici tact de administrator ghibaciu. A făcut așă, ca toţi câți l-au 
urmat să-l urască, să-l părăsească și până în sfârşit să-l trădee la străini, 
și a perit victima cruzimilor sale. N'a ştiut să-și ataşeze nici măcar 
prin complicitate câţiva cu ajutorul cărora la nevoie să se apere şi să 
moară voinicește. Devenise arogant, sever, cumplit. La întoarcerea lui 
dela Bucureşti până la Golești, lângă Piteşti a omorît mai mulți căpi- 
tani de ai lui, ba pe unii cu însăș mâna lui. Apoi trebuiă să se aştepte 
la răsplata ce-a luat. Și numele de erou e departe de a-l merită. 

Imi aduc aminte că, aflându-mă refugiat la Piteşti, gata a trece în 
Transilvania, pe când el eră poposit în oastea lui la Golești, am mers 
împreună cu un Șătrarul Băjescu, ce fusese ispravnic al lui la Vlașca, 
de l-am vizitat cu trei zile înainte de prinderea lui. Ni spuneă multe, 
se arătă foarte înăsprit asupra Grecilor şi se lăudă că are să-i nimi- 
cească, pentrucă s'au arătat vicleni și s'au încercat a-i debandă oastea, în 
vreme când eu ştiam bine că el i-a viclenit, trimițând la Silistra pe Dinu 
Borănescu și Ioniță Jiianu cu jaloba contra Grecilor. Și, cu toate acestea, 
nu luă nicio precauţie, nici măcar de a fugi, ci își pierdeă timpul în 
deplină securitate, când ştiă că la Pitești eră Serdarul Iordachi Olimbie, 
Farmachi cu toată banda lor, deși puţini la număr, dar oameni de acţiune, 
şi hotărîți. Dovadă că, la 20 Maiu, numai cu şo—60 de oameni, ziua 
namiaza mare, Serdarul Iordachi a mers de l-a călcat şi l-a luat din 
mijlocul taberii, fără să curgă picătură de sânge. La 21 Maiu am 
văzut cum l-au luat într'o căruță de poștă, în fiară, și l-au dus la 
Târgoviște, de unde nu sa mai întors. 

Se poate ca şi el să fi urit pe Greci şi pe străini, precum toți Românii 
îi urau, dar nu aceasta l-a făcut să răscoale poporul, precum îl cântă 
panegiriştii lui, ci planurile Rusiei și mâna lui Pini l-au împins. 
Și, când a văzut că Rusia — după Congresul dela Laybach — i-a 
părăsit şi că insurecția Grecilor în curând are să se stârpească în țările 
noastre, a căutat să-și facă mână bună la Turci şi n'a avut nici măcar 
curajul să meargă el să lovească cu gloatele sale și să curăţe ţara de 
străini. Aveă auxiliari toată țărănimea română și poate ar fi înlăturat 
invaziunea turcească și țara ar fi scăpat de calamităţile ce a suferit. 

Să vorbim ceva și despre Iancu Jiianu, alt erou cântat, și despre 
care din copilărie auzisem: tot la Craiova aflându-mă, cu câteva luni 
înaintea insurecției, într'o zi am văzut la Căimăcămie un omenaș de 
statură mai jos decât mijlocie, de vrâstă ca de patruzeci de ani, la 
față foarte palid, puţin cam zbârcit, cu mustaţa galbenă-roșietecă, cu 
buzele vinete, fizionomie foarte neplăcută, în costum boieresc, dar 
cam pirpiriu, numai cu o giubea blănită cu vulpe, fără beniș, poate 
că nu-l aveă, și vorbind peltic sau cepeleag. Intrebând despre dânsul 
şi spuindu-mi-se că este Iancu Jiianu, i-am dat cunoştinţa, şi am 
avut prilej de convorbire cât a stat în Craiova, ba încă l-am și în- 
lesnit în trebile sale pentru care venise. Prea mult dela dânsul n'am 
putut află despre pruesele lui vechi, căci se feriă a vorbi, poate că se 
temeă; dar, pre cât l-am putut cunoaște, l-am găsit prea incult, prea 

de rând cât să fi fost un erou, şi, după informațiile ce am luat, iată ce 
am aflat despre dânsul: El, rămâind orfan de tată, a fost rău crescut, 
şi de tânăr s'a înhăitat cu niște igani, ai familiei lui sau străini, şi s'a 
apucat de furat şi prădat la drumul mare, apoi, fiind urmărit, a nă- 
zuit la munţi și, unindu-se cu numeroasele bande de tâlhari ce atunci 
infectau Oltenia, a tălhărit multă vreme, până când l-au prins. A fost 
osândit la moarte şi, după stăruința rudelor, căci eră de o bună familie 
şi pe frâtele tată-său, Păharnicul Jiianu, l-am şi cunoscut în Craiova, a 
fost grațiat de Vodă-Carageă, însurat cu o fată de Grec săracă şi boierit 
cu rangul de Șătrar. 

Adevăr este că între căpitanii lui Tudor nu l-am văzut, sau că el 
nu va fi voit, sau că nu-l va fi primit pentru hula ce purtă. 

Aceasta este ştiinţa mea despre aceste două persoane, și cred că 
nu fac rău a o confiă acestei mici scrieri, că poate să fie de lipsă istoriei. 

P. S. Intre altele îmi aduc aminte să fi cetit în revista « Carpaţilor », 
editată de G. Sion, poetul, din 1860, luna Maiu, la pagina 130, 
«o aruncătură de ochiu asupra evenimentelor dela 1821 », subscrisă de 
colonelul I. Voinescu, şi găsesc că, în ceeace priveşte pe Tudor Vladi- 
mirescu, S'au strecurat multe erori; poate că a scris din auzite, dar 
eu am fost martor ocular şi afirm că arătările mele sunt simplu adevăr 
despre acest personagiu 1). 


Iată acum şi o a treia descriere a lui Tudor Vladimirescu 
şi a acţiunilor lui (p. 282 şi urm.). 


Domnia Fanarioţilor au ţinut până la 1821, la revoluția Grecilor, 
fomentată de Ruși. Noi Românii nu voiam să ne revoltăm asupra 
'Turcilor, că cunoşteam slăbiciunea lor şi a noastră, și, dacă am fi avut 
putere, ne-am fi revoltat asupra Fanarioţilor şi asupra protectoratului 
Rusiei. Dar cârma ţerilor nu eră în mâna noastră; în cursul Domniilor 
fanariote atâţia Greci din toate unghiurile, Bulgari, Sârbi şi alți ase- 
menea străini din Imperiul Turcesc se grămădiseră în ţerile noastre, 
încât li-a fost uşor să ridice steagul revoluției în țara noastră, şi 
fără noi. Intre alte căpetenii sau unelte ale revoluției, s'a aflat și un Tudor 
Vladimirescu, ce ca volintir pandur la Ruși făcuse în campania dela 
1806 oarecare izbânde asupra 'Turcilor, şi căpătase gradul de parucic 
sau lietenent; l-am cunoscut personal, era de felul lui răzeş din judeţul 
Gorjului, și ca răzeș iubitor de șicane, și mai tot timpul își petrecea 
în Bucureşti, şi adesea îl vedeam la consulatul rusesc în vremea 
general-consulului Pini 2). Pe acesta l-au ales capii revoluţiei greceşti 
şi d. Pini şi l-au trimis cu 40 de Arnăuţi peste Olt, ca se revolteze 





1) Ppp. 3—4, 8—10. 

2) « Multe am cetit despre acest Tudor Vladimirescu, ba l-am vezut şi litografiat, 
dar nu-și samănă necum; şi, pentru ca eu am avut prilej a-l cunoaşte de aproape, 
naș crede de prisos a însemna ceva despre acest personagiu, devenit istoric pentru 
ţara noastră ». 

poporul. Dacă ar fispus Oltenilor țelul acestei revoluții, adecă că este 
asupra Turcilor în favorul Grecilor, mar fi reușit; dar el, bun politic, 
a ştiut unde să-i atingă; a propagat că, ne mai putându-i vedeă așa 
de prădați și ticăloși, a venit în ajutorul lor şi, intitulându-se « Ocâr- 
muitorul Adunării Izbăvirii », i-a îndemnat pe toţi la arme împotriva 


mii de gloate, mulți fără arme, dar buni la prăzi, cari, văzând că, de 
ce se apropiau de Bucureşti, erau opriţi dela prăzi și amenințați cu moarte, 
au prins a-l lăsa de pe drum. Cu toate aceste tot a venit în București, 
cu destui golani, și a și luat frânele ocârmuirii terii. Văzând că trebile 
Grecilor nu merg bine aice, că de a intra Rușii nu-i speranță, după 
ce Împăratul Alexandru la congresul dela Laybach a desavuat pe 
Ipsilant şi a negat orice părtăşie, și-a luat samă să se închine la 
Turci, și a și scris Paşii de Silistra. Aceasta simţind-o Grecii, și 
cunoscându-l de rea credință pentru ei, l-au urmărit până la Golești, 
lângă Piteşti: acolo l-au prins, trădat de căpitanii lui, l-au dus la Târ- 
govişte și l-au omorât. Dar şi ei mau găsit mai bine: cei mai mulți au 
perit de sabia turcească; câți au scăpat, au pierdut toate averile spoliate 
dela noi, și corifeul lor a murit întemnițat ca vai de el în Austria. 
Relele ce au decurs din invasiunea turcească sânt de notorietate 
publică, și noi, ce n'am luat nicio parte activă, am fost condamnați 
a plăti oalele stricate, dar cel puţin ne-am văzut scăpați de Grecii ce 
ni rodeau măduva; şi Sultan Mahmut, cunoscând viclenia și trădările 
Fanarioţilor şi văzându-și și el odată brațele libere, a pus cuțitul într'înşii, 
i-a tăiat de rudă de sămânță şi ne-a scăpat și, deci, ni-a dat Domni 
indigeni pe Grigore D. Ghica la Valahia și Ion Sturdza la Moldova. 
Dar Rusia tot a șicanat, și, cu toată convenţia dela Acherman, unde 
Turcia îi dăduse ce ceruse, tot a făcut invasia teribilă dela 1828, 
şi la 1834 a numit Domni tot pământeni, pe Alexandru D. Ghica 
la Valahia și pe Mihai Sturdza la Moldova, după planul Rusiei, chi- 
purile pe viață, după așezământul nou. Dar scurtă viață ar fi avut dacă 
ar fi ținut cît Domnia, că Sturdza tot a dus-o cu multă trudă și ghibăcie 
patrusprezece ani, iar Ghica, desplăcând Rusiei numai că a voit să facă 
ceva bine țării lui, şi combătut, calomniat și trădat de aspiranţii la Domnie, ` 


El era de statură mai nalt decât de mijloc; nu corpulent, dar bine proporţionat; 
fața palidă, mustaţa galbenă, trăsăturile obrazului potrivite; sta drept ca un soldat; 
serios, posomorît, vorba răpede, imposantă, dar puţină, aier de comandir. 

Scria bine româneşte, poate că multele procese îl deprinseseră, daralt nu ştia 
nimic. Avea spirit natural și practică făcuse multă. 

Portul lui în Bucureşti era acel boieresc oriental, că avea şi rang de Sluger. lar în 
revoluţie l-am văzut în acest costum: căciulă de gelep, de miel negru cu fund de postav 
alb, poturi, mintean, chebe scurtă dedesupt,alta lungă de-asupra, sileah, pistoale 
la brâu, şi o sabie turcească în banduliera de găitan de mătasă, cu dragon rusesc.» 

mai ales fraţii Știrbei şi Bibescu, creaturi rusești, și cu totul devotați 
ei, a căzut dela al şeselea an și a fost înlocuit de Gheorghe Bibescu, 
ales după modul reglementar. Cum a domnit acesta şi ce a făcut 
până ce revoluţia dela 1848 l-a surpat, este ştiut; atâta numai îmi 
rămâne să adaog că, călduros partisan al politicii rusești, tot ce fă- 
cuse bun Ghica, el a stricat, şi el, om învăţat, ce-şi făcuse studiile 
la Paris, a neglijat şcolile începătoare, ce Ghica instituise mai prin 
toate satele Valahiei, de ajunseră grajduri de boi, şi în toate n'a fost 
de cît un Don Quichot al Domnilor. 


Nu reproducem, şi pentru tonul lor grosolan și pentrucă nu 
aduc nimic nou, portretul lui Eliad, al generalului Florescu, 
al generalului Cristian Tell, fost «maior în miliţie » înainte de 
1848,allui Dimitrie Ghica, al lui Anton Arion, al lui Ioan Ghica 
(«fiu al lui Dimitrie Scarlat Ghica..., bun om şi cu totul 
inofensiv»), căruia-i atribuie căderea lui Cuza-Vodă, ale Goleştilor 
(Ştefan, Nicolae şi Alexandru), al lui Alexandru Gh. Golescu 
(Arăpilă), restaurator al finanțelor publice, al unui oarecare 
Costachi Roşianu, ale lui Ion şi Dimitrie Brătianu, al lui Rosetti 
(«fiu al oarecărui Alexandru Rosetti, Spătar de Moldova, do- 
miciliat în Bucureşti »), al neînsemnatului D. Gusti, ale lui 
Ion C. şi Gheorghe Grigore Cantacuzino, al lui I. M. Manu, 
al lui C. Grădişteanu. Seria continuă cu: P. Grădișteanu, 
Corneliu Lapati (descendent al Caimacamului de Craiova, care, 
pârînd la Sultanul pe Gezaerli-Ali-Pașa « pentru asediul Vidi- 
nului », a adus peirea sa şi a Domnului), Eliodor Lapati, fratele 
precedentului, maiorul Gh. (=D.) Leca («stigmatizat ca un 
sperjur » pentru partea sa în actul dela rı Februar). Ca 
biografii focşănene: Alecu Sihleanu, «al treilea fiu al lui Iancu 
Sihleanu; născut, crescut în Focşani, în etate, acum, de cinci- 
zeci de ani», Nicolae Voinov, Alecu şi Dumitrachi Văsescu 
(«tatăl lor, Ioniță Grigoriu, de origine dela Suraia, din ju- 
deţul Putna, fiu de țăran birnic, care, înstrăinându-se de mic, 
cu încetul a ştiut să-şi deschidă o carieră în biurocraţie )), 
Dumitru şi Grigore Cozadini («veri primari cu Vodă-Cuza, 
pentrucă mama lui a fost soră tatălui lor »). Se trece la: Costachi 
Negruzzi («unicul fiu al lui Constantin sau Dinu Negruţ, om 
foarte onest »; «a lăsat fiilor săi mai puţină avere decât a avut 
dela părinţi », «de un caracter humoristic, dar nu mușcător »), 
Dimitrie Cornea (« fiul lui Enachi Cornea din Tecuciu, rămas 

orfan din frageda vârstă »), Costachi Negri («fiul lui Aga Pe- 
trachi Negre»; refuză înfierea de « maștihul » Costachi Co- 
nachi), V. A. Urechiă, Gh. Asachi (« fiu al oarecăruia proto- 
popul Lazăr din laşi, de origine străină»), B. P. Hasdeu, 
Scarlat Fălcoianu. 


In sfârşit, nu trebuie lăsat la o parte nici omul practic, de 
experiență, acela care a încercat multe meşteşuguri, vierul 
putnean, care poate da sfaturi în ce privește îngrijirea pod- 
goriilor. Voiu reproduce în « Neamul romănesc pentru popor » 
capitolul « Despre cultura viilor şi prepararea vinului în Româ- 
nia » şi studiul despre agricultură. 

Dar memorialistul şi criticul e şi un cunoscător, unul adânc, 
al operelor antichităţii, un elenist care traduce bine pe Hesiod 
însuși şi din ele el culege liniștea, resemnarea, grija de « bună 
murire » cum traduceă eidavaata Mitropolitul Veniamin, 
care deosebeşte unele pagini, clare, albe ale lui. 

Găsim acolo şi pasagii de adevărată antologie morală ca acestea: 


Fericit acel bătrân, ajuns în vrâsta matură cu fruntea curată și cu 
convincția că şi-a împlinit cât a putut datoriile către patrie, societate 
şi familie! Acela nu numai nu se rușinează și n'ascunde cărunţitele zile, 
ci le poartă cu fală, ca o binecuvântare cerească, și, tocmai ca un navi- 
gator de mări depărtate şi pline cu furtuni şi primejdii, scăpat la lima- 
nul bătrânețelor din îndelungatul curs al vieţii, așteaptă în linişte şi 
mulțămire finitul carierii sale; se bucură de binele şi fericirea patriei 
şi a familiei sale, şi bucuros dă sfaturi după capacitatea şi experiența 
sa cui vor să-l asculte. 

Dacă în adevăr înţelepciunea rezidă în capetele bătrânilor, pentru 
ce și bătrâneţa nu și-ar aveă frumuseţa ei? Și pentruce omul o urăşte 
și fuge de ea? Toate vrâstele au frumuseţa lor: în cursul vieții, prin 
toate omul trece. In tinereță speră, aspiră; mai matur lucrează; la 
bătrâneță trăiește cu suveniruri adecă cu amintirea celor petrecute 
în cursul vieții, şi-i bine aşă. Dar ar fi și mai bine dacă bătrânii. s'ar 
înțelege cu tinerii şi s'ar ajută unii pe, alţii, dacă tinerii ar respectă 
pe bătrâni şi ar ascultă sfaturile lor şi dacă bătrânii ar stimà pe tineri 
şi s'ar sili a li da bune sfaturi. Și fericită ţara unde toate vrâstele știu 
să trăiască în armonie !)! 


1) V. capitolul despre «năpaste», în care se simte suferința lui pe urma unui 
calomniator. 

